**हरेकले सिक्न सक्छन** -Everyone Can Learn\_

**स्थानीय तहमा समावेशी शिक्षाका लागि मार्गदर्शन पुस्तिका**

========================

**पुस्तिका प्रकाशनको उद्देश्य**

शिक्षा सबै बालबालिकाको अधिकार हो । यो अधिकार अपाङ्गता भएका बालबालिकाले पनि पाएका छन् । उनीहरूको शिक्षाका लागि विभिन्न किसिमका नीति, कानुन र निर्देशिकाहरू बनेका छन् । तर आजको बदलिएको शासकीय संरचनामा नव निर्वाचित जनप्रतिनिधि, सरोकारवाला पदाधिकारी र कतिपय शिक्षकसमेतमा यसबारेमा आवश्यक जानकारी हुन सकेको छैन । यस कारण विभिन्न प्रकृतिको अपाङ्गता भएका बालबालिकाप्रति गरिने सामजिक विभेद र भौतिक तथा सञ्चारगत अवरोधहरू कायमै रहेका छन् । यसले गर्दा अपाङ्गता भएका बालबालिकाहरूको विद्यालय भर्ना, सिकाइ र टिकाइ सन्तोषजनक नहुनु स्वाभाविक हो । यस कुरालाई मनन गरेर नव निर्वाचित जन प्रतिनिधि, सरोकारवाला संस्थाका पदाधिकारी र शिक्षक वर्गसमेतमा अपाङ्गता र अपाङ्गता भएका बालबालिकाको शिक्षाका बारेमा आधारभूत कुराको जानकारी पु¥याउन सकियोस् भनेर यो पुस्तिका तयार गरिएको छ । यस पुस्तिकामा समाजमा अपाङ्गताप्रतिको बुझाइ; अपाङ्गताको परिचय र वर्गीकरण; अपाङ्गता भएका बालबालिकाका लागि सिकाइ वातावरण; अपाङ्गता भएका बालबालिकाको शिक्षाका लागि परिवार, समाज, विद्यालय र स्थानीय सरकारको भूमिका र यससम्बन्धी नीति नियमका आधारभूत कुरा राखिएका छन् । यसले उहाँहरूमा अपाङ्गताका बारेमा आधारभूत कुराको जानकारी होला र उहाँहरूबाट अपाङ्गता बालबालिकाको शिक्षामा सम्भव भएको योगदान हुन सक्ला भन्ने अपेक्षा गरिएको छ ।

**यो पुस्तिका कसरी प्रयोग गर्ने ?**

अपाङ्गता अनेकन् प्रकृतिको हुन्छ । नेपालको कानुनले अपाङ्गतालाई दश समूहमा वर्गीकरण गरेका छ । हरेक गाउँ समाजमा कुनै न कुनै प्रकारको अपाङ्गता भएका मानिस हुन सक्छन् । हाम्रो गाउँ समाजमा भने अपाङ्गता भन्नाले केवल शारीरिक अपाङ्गतालाई मात्र बुझ्ने मानिस पनि छन् । मानसिक अपाङ्गतालाई अपाङ्गता नठान्नेहरू पनि छन् । दृष्टि र सुनाइसम्बन्धी अपाङ्गता भएका बालबालिकाले पनि लेखपढ गर्न, शिक्षा लिन र आर्जनका काम गर्न सक्छन् भन्दा विश्वास नलाग्ने पनि छन् । कतिपयले त अपाङ्गता भएकालाई लेखपढ गराएर कुनै प्रतिफल पाउन सकिँदैन भन्ने पनि ठान्छन् । अर्कोतर्फ अपाङ्गता भनेको पूर्वजन्मको पापको फल हो भन्ने अन्धविश्वासी पनि छन् । यस्ता धारण पाल्नुभन्दा अपाङ्गताबा बारेमा बुझ्ने प्रयास गर्नु बुद्घिमानी हुन्छ । आफ्नै परिवारमा पनि सामान्य अवस्थाको कुनैे प्रकारको अपाङ्गता भएका सदस्य हुन सक्छन् । आफैँमा पनि यस्तो अपाङ्गता हुन सक्तछ । रोग र दुर्घटना कारण कोही पनि व्यक्तिमा अपाङ्गता हुने सम्भावना रहन्छ । यहाँको हातमा यो सामग्री आएको छ । यसलाई निम्नअनुसार प्रयोग गरी अपाङ्गताप्रतिको सामाजिक सचेतना अभिवृद्घिमा सहयोग गरिदिनुहुने छ भन्ने आशा गरिएको छ ।

* यो पुस्तिका दुई घन्टा जतिमा अध्ययन गर्न सकिन्छ । यसलाई आफ्नो अनुकूल समयमा रुचिपूर्वक एक दुई पटक अध्ययन गर्दा विभिन्न प्रकारका अपाङ्गताका बारेमा जानकारी बढाउन सकिन्छ ।
* यस सामग्रीमा बताए जस्तो अपाङ्गता भएको व्यक्ति गाउँघरमा केही छन् भने ऊ र उसको अवस्था ख्याल गर्दा सामग्रीमा दिइएको अपाङ्गताका बारेमा प्रस्ट भइने छ ।
* सामग्रीमा दिइएका अपाङ्गतासम्बन्धी सूचनाहरू एकअर्कामा छलफल गर्नुपर्छ । एकले बुझेको कुरा अर्कोलाई प्रस्ट पार्नुपर्छ।
* थप सूचनाका लागि अपाङ्गताको बारेमा जानकारी राख्ने व्यक्तिसँग सोधपुछ गर्नुपर्छ ।
* आफूले पाएका सूचना आफ्नो गाउँटोलका सर्वसाधारणमा सुनाएर प्रचार गर्दा पाएको जानकारी स्मरणमा रहन्छ ।
* आफ्नो छेउछाउका मूलधारका विद्यालय र विशेष तथा स्रोतकक्षा विद्यालय भ्रमण गरेर अपाङ्गता भएका बालबालिकाको अवलोकन गर्ने, उनीहरूका कुरा सुन्ने, स्रोत शिक्षकसँग छलफल गर्ने गर्नुपर्छ ।

**अध्याय एक**

**अपाङ्गताको परिचय र वर्गीकरण**

**१. १. अपाङ्गतासम्बन्धी धारणा**

समस्या र समाधान दुबै बुझाइबाटै सुरु हुन्छ । अपाङ्गता र अपाङ्गता भएका व्यक्तिका बारेमा पनि सही बुझियो भने समाधानको सही बाटो पनि पाउन सकिन्छ । अपाङ्गताका बारेमा समाजमा विभिन्न बुझाइ छन् । कतिपय बुझाइ परम्परा, धर्म र सांस्कृतिले निर्माण गरेका छन् भने कतिपय बुझाइ चिकित्सा शास्त्रमा आधारित छन् । कतिपय बुझाइ सामाजिक तथा ऐतिहासिक विश्लेषणमा आधारित पनि छन् । धर्म, संस्कृति र परम्पराबाट अभिप्रेरित बुझाइले अपाङ्गतालाई अप्ठ्यारो, असजिलो, दुःख, भाग्यको खेल वा कर्मको फलको रूपमा लिन्छ । यो विचारवाट अभिप्रेरित व्यक्ति वा समूहले अपाङ्गतालाई डरलाग्दो, भयानक र नकारात्मक विषयको रूपमा व्याख्या गर्छ । यस विचारले अपाङ्गता भएका व्यक्तिमा कमजोरी, अक्षमता, अशक्तता र नकारात्मकता मात्र देख्छ । यस परिवेशमा अपाङ्गता भएको व्यक्तिले आफ्नो अवस्था भोगेर वा सहेर बस्नु अनिवार्य छ ।

अर्को विचार चिकित्सा शास्त्र र शरीर विज्ञानमा आधारित छ । यसले शारीरिक, मानसिक वा इन्द्रियसम्बन्धी अवस्थाको आधारमा बिरामी, अशक्त, कमजोर, नसक्ने, फरक, असामान्य (बदलयचmब)ि इत्यादि व्यक्तिको व्याख्या गर्छ । यस विचारले औषधी, उपचार, सल्यव्रिmया, स्वास्थ्यसम्बन्धी पुनस्र्थापना, विशिष्टीकृत सेवाहरूलाई समाधानको रूपमा देख्छ ।

तेस्रो विचार समाजशास्त्रीय विश्लेषणमा आधारित छ । यसले अपाङ्गताको तर्कसङ्गत र वैज्ञानिक व्याख्या गर्छ । यसकाअनुसार मानिस समाजिक प्राणी हो । मानिसमा विविधता छ र संसारमा कोही पनि मानिस उस्तै छैनन् । लिङ्ग, उमेर, उचाइ, रङ, शारीरिक संरचानमा, बौद्धिक अवस्था आदि धेरै कुरामा मानिस एकअर्कामा फरक हुन्छन् । एउटै जस्तो देखिने मानिसहरूबिचमा पनि केही न केही कुरा फरक भेटिन्छन् । कसैको क्षमता र योग्यता कसैसँग मिल्दैन । धर्म, संस्कृति, भाषा, सामाजिक तथा पारिवारिक परिवेश, हावापानीले पनि मानिसलाई फरक पार्छ । उमेर, रोग, दुर्घटनालगायतका कारणले पनि शारीरिक, मानसिक वा इन्द्रियसम्बन्धी अल्पकालीन वा दीर्घकालीन विचलनहरू आउन सक्तछ । जे भए पनि सबैको सामाजिक पहिचान र अस्तित्व एउटै हो । शारीरिक वा मानसिक अवस्थाको आधारमा मानिस समग्र रूपमा कमजोर, नसक्ने, अशक्त वा अक्षम हुँदैन । कोही मानिसले आँखाले देख्न नसक्नु भनेको केवल आँखाको माध्यमले देख्न नसक्नु मात्र हो तर उसको सबै मानवीय गुण, स्वभाव र क्षमताको समाप्ति होइन । उसको सामाजिक सम्बन्ध समाप्त भएको पनि होइन । आँखाले देख्न नसक्ने व्यक्तिका लागि सिक्ने र समाजमा सुनेर, बोलेर, स्पर्श गरेर, अनुभूत गरेरस हभागी हुने अरू धेरै विकल्पहरू हुन्छन् । आँखाले देख्न नसकेकै आधारमा विभेद सुरु गरियो भने उसका अरू बाँकी सबै सम्भावनाका ढोकाहरू बन्द हुन सक्छन् । शारीरिक वा मानसिक सीमितताकै कारणले मानिस सम्पूर्ण रूपले अशक्त, नसक्ने वा अक्षम हुँदैन ।उसको अवस्थालाई आधार बनाएर उसका सम्भावनालाई बन्द गर्ने प्रयास गरिन्छ भने अपाङ्गताको सृजना हुन्छ । छोटकरीमा भन्नुपर्दा अपाङ्गता समाजले निर्माण गर्छ ।

उल्लिखित तीनओटा अवधारणा बोकेका आँखाले केही खास अवस्थाका बालबालिकाप्रति हेर्ने दृष्टि निम्नअनुसार हुन सक्छन्ः

|  |  |  |  |
| --- | --- | --- | --- |
| अबस्था | पहिलो धारणा | दोस्रो धारणा |  तेस्रो धारणा  |
| एक कालो वर्णकी बालिका | छोरी जन्मी त्यसमा पनि काली । पढाएर पनि के गर्नु, बिहे हुन्छ कि हुन्न ? यस्ती काली छ, कसले बिहे गर्छ ?(छोरीप्रतिको विभेदपूर्ण समाजिक दृष्टिकोण र कालो वर्णको मानिस नराम्रो भन्ने सामाजिक मनोविज्ञान)  | प्लास्टिक सर्जरी गरेर गोरो बनाउन सकिन्छ, छाला गोरो देखाउने वा बनाउने साधन, औषधीहरू प्रयोग गर्न सकिन्छ । (सामाजिक मनोविज्ञान र चिकित्सा शास्त्रको संयोजनबाट विकसित धारणा) | गोरो चाहिँ राम्रो कालो चाहिँ नराम्रो भन्ने कुरा कुनै विश्वव्यापी सत्य होइन । छोरा र छोरीमा भेदभाव सामाजले निर्माण गरेको गलत अभ्यास हो । मानवको रूपमा दुबै समान छन् । गोरो र कालोको विवाद अर्थहीन छ ।(समाज विकासको वैज्ञानिक अध्ययनमा आधारित व्याख्या)  |
| एक विद्यालय जाने उमेरको दृष्टिविहीन बालक | संसारै अन्धकार र्भगयो के पढ्नु । अब भाग्य यस्तै लिएर आएको रहेछ । भोग्छ बस्छ ।(अपाङ्गतालाई हेर्ने भाग्यवादी परम्परागत दृष्टिकोण) | उपचार गर्नुपर्छ । भएन भने अरू केही उपाय छैन । (चिकित्सा शास्त्रले अपाङ्गतालाई सोच्ने तरिका)  | उपचार भए हुन्छ नभए पनि उसका सम्भावना सकिँदैनन् । भाग्यवादी चिन्तन उसका लागि अवरोध हो । ऊ विद्यालय जान सक्छ, लेखपढ गर्न सक्छ । अरूका लागि पहिले नै अनुकूल हुने गरी सिकाइ पद्धतिहरू र वातावरण तयार गरेर राखिएको छ । उसका लागि सिकाउने तरिका र वातावरण ऊ अनुकूल हुने गरी बदल्नुपर्छ । (अपाङ्गतालाई बुझ्ने समाजशास्त्रीय चिन्तन) |
| एक अटिजम प्रभावित विद्यालय जाने उमेरकी बालिका | कुरा केही बुझ्दिन, बोलाएको सुन्दिन, ठग्या जस्तो गर्छे । के भएको केही थाहा छैन । यस्ताले कसरी पढ्नु ? पढेर के गर्नु ?(अपाङ्गतालाई हेर्ने परम्परागत दृष्टिकोण)  | यो जन्मजात समस्या हो । यसको उपचार छैन । यी असामान्य ९बदलयचmब०ि मानिस हुन् । यिनको व्यवहार अरूसँग मिल्दैन । यिनलाई अलग्गै राख्नुपर्छ र विशेष व्यवस्था गर्नुपर्छ । (चिकित्सा शास्त्रले अपाङ्गतालाई सोच्ने तरिका) | उसले सिक्न सक्छ । सिक्ने तरिका भने फरक हुन्छ । हरेक व्यक्तिले सिक्ने भनेको आफ्नो क्षमताअनुसार हो । उसले पनि उसको क्षमताअनुसार सिक्न पाउनुपर्छ । उसलाई सिकाउन नसक्नु समाजको कमजोरी हो । उसको होइन । उसका लागि समाजको व्यवहार बदलिनुपर्छ ।(अपाङ्गतालाई बुझ्ने समाजशास्त्रीय चिन्तन)  |

माथिको उदाहरण हेरिसकेपछि हामीले आफूलाई कुन धारणासँग नजिक बनाएर समाधान खोज्ने भन्ने तय गर्नु जरुरी हुन्छ । यस पुस्तिकामा हामी आफूलाई तेस्रो अवधारणामा राखेर हरेक समस्याका समाधानहरू खोज्ने प्रयास गर्ने छौँ ।

**१.२. अपाङ्गताको परिभाषा**

माथि चर्चा गरिएजस्तै विगतमा धर्म र संस्कृतिले निर्माण गरेको अपाङ्गताप्रतिको दृष्टिकोणका आधारमा राज्यले अपाङ्गताको परिभाषित गर्दथ्यो र त्यहीअनुसारका अपाङ्गतासँग सम्बन्धित नीति, नियम, कानुन अभ्यासमा ल्याइन्थ्यो । हामीले शब्दकोशमा पढ्ने गरेको अपाङ्गताको परिभाषा पनि केही हदसम्म परम्परागत र धेरै हदसम्म चिकित्साशास्त्रको व्याख्यामा आधारित छ । हालमा विद्यालयमा पाठ्यपुस्तकमा पढिने अपाङ्ताको परिभाषा पनि शब्दकोशबाट लिइएको देखिन्छ ।

सन् १९८० को दशकदेखि युरोपमा अपाङ्गताको परिभाषाको विषयमा पुरातन र चिकित्सकीय धारणाको विपक्षमा वहस सुरु भयो । यस बहसमा समाजसाश्त्रीहरूले अपाङ्गतालाई सामाजिक तथा द्वन्द्ववादी दृष्टिकोणबाट व्याख्या गरे । यसले अपाङ्गतालाई समाजिक र वातावरणीय दृष्टिकोणबाट बुझाउने प्रयास भयो । अपाङ्गताका शरीरिक र सामाजिक पक्षहरूलाई मिसाएर मिश्रित अवधारणा बनाउने वहस पनि भए । यसै बिचमा मानव अधिकारवादी दृष्टिकोण पनि थपियो । यसमा स्वनिर्णय, सहभागिता, समान अधिकार, समान व्यवहार, अविभेद (non-discrimination), व्यक्तिगत स्वतन्त्रता, स्वावलम्बी जीवन (independent living) जस्ता विषयहरू थपिए । यसले गर्दा अपाङ्गताको परम्परागत परिभाषामा समयअनुसार परिवर्तन भयो । त्यसपछि अपाङ्गता कुनै शारीरिक, मानसिक वा इन्द्रियसम्बन्धी अवस्था वा कमजोरी नभएर कुनै खास शारीरिक, मानसिक वा इन्द्रियसम्बन्धी अवस्थाका आधारमा गरिने सामाजिक तथा सांकृतिक विभेद र त्यस्तो अवस्थाका व्यक्तिहरूले आफ्नो वरिपरिको वातारणसँग अन्तरव्रिया गर्दा सामना गर्नुपर्ने अवरोधहरूका रूपमा लिन थालियो । यसको मात्रा ठाउँ, परिस्थिति र परिवेशअनुसार फरक फरक हुन्छ ।

हाल संसारमा अपाङ्गतासम्बन्धी पुरानो धारणामा परिवर्तन आइसकेको छ । तर पनि यसको विश्वव्यापी साझा परिभाषा भने छैन । संयुक्त राष्ट्रसङ्घको अपाङ्गता भएका व्यक्तिहरूको अधिकारसम्बन्धी महासन्धि, २००६ ले पनि अपाङ्गतालाई यही हो भनेर परिभाषा गरेको छैन । यसको धारा १ मा अपाङ्गता भएका व्यक्तिका बारेमा व्याख्या गर्दै “शारीरिक, मानसिक वा इन्द्रियसम्बन्धी समस्या वा सीमितता भएका व्यक्तिले आफ्नो वरिपरिको वातावरणसँग अन्तरव्रिmया गर्दा विभिन्न वातावरणीय र समाजिक दृष्टिकोणजन्य अवरोधहरूको सामना गर्नुपर्छ जसले व्यक्तिको सव्रिmयता र सहभागितामा रोकावट उत्पन्न गर्छ, यही अवरोधका कारण सृजित अवस्था नै अपाङ्गता हो” भनेको छ ।

हरेक देशले गरेका अपाङ्गताको परिभाषा एकअर्कामा फरक देखिन्छन् । नेपाल सरकारले पनि अपाङ्गता भएका व्यक्तिहरूको अधिकारसम्बन्धी ऐन २०७४ मा अपाङ्गता भएका व्यक्तिहरूको परिभाषा र वर्गीकरण गरेको छ । यो परिभाषा सामाजिक वा मानव अधिकारमा आधारित दृष्टिकोणसँग नजिक देखिन्छ । यसले “अपाङ्गता भएका व्यक्ति भन्नाले शारीरिक, मानसिक, बौद्धिक वा इन्द्रियसम्बन्धी दीर्घकालीन अशक्तता, कार्यगत सीमितता (functional impairment) वा विद्यमान अवरोधको कारण अन्य व्यक्तिसरह समान आधारमा पूर्ण र प्रभावकारी ढङ्गले समाजिक जीवनमा सहभागी हुन बाधा भएका व्यक्ति सम्झनुपर्छ ” भनेको छ ।

समयअनुसार परिभाषाहरू परिवर्तन हुँदै जान्छन् । नेपालको हकमा अहिलेलाई अपाङ्गता भएका व्यक्तिको अधिकारसम्बन्धी महासन्धीको मूल मर्म र नेपाल सरकारले गरेको परिभाषा तथा वर्गीकरणलाई नै आधार मान्नुपर्ने हुन्छ ।

**१. ३. अपाङ्गताको वर्गीकरण**

नेपाल सरकारले शारीरिक वा मानसिक अवस्थाको आधारमा अपाङ्गतालाई दश प्रकारमा वर्गीकरण गरेको छ । तिनको सरलीकृत व्याख्या तल प्रस्तुत गरिएको छः

**१.शारीरिक अपाङ्गता**

शारीरिक अपाङ्गता शरीरको हड्डी, नशा र मांशपेशी जस्ता शारीरिक संरचनाका कुरासँग सम्बन्धित छ । शारीरिक अपाङ्गता भएको व्यक्तिलाई पर्ने अप्ठ्यारो वा सीमितता भनेको अङ्गहरू चलाउन नसक्नु वा अङ्गहरूको प्रयोगमा सीमितता आउनु हो । हात, खुट्टा, ढाड, कम्मर, मेरुदण्ड, गर्धन चलाउन नसक्नु वा उल्लेख्य रूपमा सीमितता देखिनु, हात खुट्टा गुम्नु वा सानो ठुलो हुनु वा लामो छोटो हुनु, शरीर बाङ्गिनु वा कुप्रो हुनु, शरीरको उचाइ औसत उचाइभन्दा उल्लेख्य रूपमा होचो हुनु, खुट्टा प्रयोग गरेर हिँड्न नसक्नु वा कठिनाइ हुनु, मांशपेसीहरू कमजोर हुन वा काम गर्न नसक्नु यस्ता सीमितता हुन् । शारीरिक अपाङ्गता प्रस्ट देखिने वा अवलोकन गर्न सकिने खालको हुन्छ ।

शारीरिक अपाङ्गता भएका व्यक्तिहरूले हिँडडुल गर्न, अङ्गहरू चलाउन, शारीरिक सीमिततालाई कम गर्न विभिन्न प्रकारका सहायक सामग्रीहरूको प्रयोग र विभिन्न विकल्प र समायोजनहरूको उपयोग गर्छन् । हिँड्न का लागि वैशाखी, ह्विलचियर, ट्राइसाइकल, लट्ठी, क्यालिपर, विशेष प्रकारको जुत्ता, कृत्रिम हात वा खुट्टाहरू प्रयोग गर्न सक्छन् । यस्तै हातले काम गर्न सकेन भने त्यो काम खुट्टा, मुख, टाउको प्रयोग गरेर गर्छन् । खुट्टाले काम गर्न सकेन भने हातको प्रयोग गर्छन् । यस्तो प्रयोगलाई विकल्पको प्रयोग वा समायोजन भनिन्छ ।

मानव निर्मित भौतिक संरचना र सुविधाहरू सबैका लागि पहुँचयुक्त, समावेशी र प्रयोगकर्तामैत्री नभइदिँदा शारीरिक अपाङ्गता भएका व्यक्तिलाई दैनिक हिँडडुल, स्वतन्त्र आवागमन, अवसरको उपयोग, सेवा सुविधाहरूको उपयोग, काम तथा रोजगारी र समाजिक सहभागितामा अवरोध सिर्जना हुन्छ ।

**२.सुनाइसम्बन्धी अपाङ्गता**

सुनाइका अङ्गमा आएको संरचनागत त्रुटि वा विचलनवाट सञ्चारमा हुने अवरोधको कारणले उत्पन्न परिणाम सुनाइसम्बन्धी अपाङ्गता हो । सुनाइसम्बन्धी अङ्गले गर्ने काममा आएको सीमितताले मानिसले या त पुरै सुन्दैन या कम सुन्छ । बोल्न सिक्ने कुरा पनि सुनाइसँग सम्बन्धित भएको हुनाले बाल्यावस्थादेखि सुन्न नसक्ने व्यक्तिले बोलेर सञ्चार गर्न पनि सक्दैन । कोही मानिसहरू बोल्न सिकिसकेपछि पनि विभिन्न कारणले सुन्न नसक्ने हुन सक्छन् । उनीहरू चाहिँ सुन्न नसके पनि बोल्न सक्छन् । यसै गरी कोही कोही मानिसहरू कम सुन्ने बा ठुलो आवाज मात्र सुन्ने पनि हुन्छन् । नेपाल सरकारले गरेको वर्गीकरणअनुसार ८० डेसिवलभन्दा ठुलो आवाज पनि सुन्न नसक्ने व्यक्तिलाई “बहिरा“ भनिन्छ भने ८० डेसिवलसम्मको आवाज सुन्न सक्ने व्यक्तिलाई “सुस्त श्रवण” भनिन्छ । प्राविधिक रूपमा यो कुरा अडियोग्रामको सहायताले मापन गरिन्छ । बहिरा व्यक्तिहरूलाई बोलेर सञ्चार गर्न अवरोध हुने भएकाले उनीहरू सङ्केत, चित्र, हाउभाउ, इसारा वा साङ्केतिक भाषामा सञ्चार, अन्तरव्रिmया र संवाद गर्छन् ।

**३. दृष्टिसम्बन्धी अपाङ्गता**

दृष्टिसम्बन्धी अपाङ्गता भनेको आँखाले हेरेर नदेख्नु वा प्रस्ट देख्न नसक्नु हो । कतिपय व्यक्तिहरू आँखाले हेरेर अँध्यारो वा उज्यालो नै छुट्याउन नसक्ने हुन्छन् । यस्तालाई दृष्टिविहीन भनिन्छ । कसैले आँखाले केही मात्रामा देख्छन् तर उनीहरूलाई दृष्टि प्रस्ट हुँदैन । यस्ता व्यक्तिलाई न्यून दृष्टि भएका भनिन्छ । न्यून दृष्टि विभिन्न खालको हुन्छ । न्यून दृष्टि भएकामध्ये केही व्यक्ति उज्यालो वा अँध्याराको भेउ पाउँछन् तर वस्तुको रङ, रूप, आकार, प्रकार छुट्याउन सक्दैनन् । कोही उज्यालामा वस्तुको समान्य आकार छुट्याउन सक्छन् तर छायामा वा प्रकाश कम भएको बेला केही पनि नदेख्ने हुन्छन् । कोही धेरै पावर भएको चस्मा लगाएर वस्तुको आकार र रङको मेसो पाउँछन् भने चस्मा नलगाउँदा केही पनि थाहा पाउँदैनन् । कसैलाई वस्तुको रङ वा आकार थाहा पाउन वस्तुलाई आँखाको एकदमै नजिक ल्याउनुपर्छ वा म्याग्निफाइङ ग्लासको सहयोग लिनुपर्ने हुन्छ । समान्य अवस्थाको आँखाले आँखा अगाडिको वस्तुको पुरै भाग वा आँखाको सिधा अगाडिको भागबाट दायाँ बायाँ तल माथि पनि देख्न सक्तछ । न्यून दृष्टि भएकामध्ये कोही सिधा अगाडिको भाग देख्न नसक्ने तर त्यसका वरिपरि (पेरिफेरी) भने देख्न सक्ने हुन्छन्् । यस्तो दृष्टिलाई वरिपरिको दृष्टि (पेरिफेरियल भिजन) भनिन्छ । कोही वरिपरिकोे देख्न नसक्ने तर सिधा अगाडिको मात्र देख्न सक्ने हुन्छन् । यस्तो दृष्टिलाई केन्द्र दृष्टि (सेन्ट्रल भिजन) भनिन्छ ।

नेपाल सरकारले दृष्टिसम्बन्धी अपाङ्गतालाई तीनओटा समूहमा विभाजन गरेको छ । जसलाई सरल तरिकाले यसरी भन्न सकिन्छ ।

(क) पुरै नदेख्ने वा अँध्यारो वा उज्यालो नै छुट्याउन नसक्ने

(ख) चस्मा लाएर वा नलाएर १० फिटको दुरीबाट हाँतको औँला पनि छुट्याउन नसक्ने र

(ग) चस्मा लाएर वा नलाएर २० फिटको दुरीबाट हातको औँला छुट्याउन नसक्ने

दृष्टिसम्बन्धी अपाङ्गता भएका व्यक्तिहरूले आँखाले हेरेर गर्नुपर्ने काम गर्न अप्ठ्यारो हुन्छ । त्यसैले उनीहरूले यसको विकल्पमा छामेर, सुनेर, स्वाद लिएर र स्पर्शको माध्यमबाट पढ्ने लेख्नेलगायत आफ्ना दैनिक जीवनका कामहरू सम्पन्न गर्छन् ।

**४.स्वर तथा बोलाइसम्बन्धी अपाङ्गता**

स्वर तथा बोलाइसम्बन्धी अङ्गमा आएको समस्याका कारण बोलाइमा अस्पष्टता र कठिनाइ हुनु स्वर तथा बोलाइसम्बन्धी अपाङ्गता हो । सामाजिक दृष्टिकोणबाट हेर्दा स्वर तथा बोलाइसम्बन्धी सीमितताका कारण व्यक्तिमाथि हुने विभेद र यसबाट उत्पन्न अवस्था स्वर तथा बोलाइसम्बन्धी अपाङ्गता हो । स्वर तथा बोलाइसम्बन्धी सीमितता भएको व्यक्तिलाई बोल्न, आवाज निकाल्न र शब्दहरू अभिव्यक्त गर्न समस्या हुन्छ । उनीहरू बोल्दा प्रस्ट नबुझिने, शब्दहरू दोहोरिने वा बोल्दा भकभकाउने, बोल्दा बोल्दै बिचैमा लामो समयसम्म अड्किने, शब्दहरू उच्चारण गर्न कठिनाइ हुने वा बोली नै नआउने पनि हुन्छ । यस्तो सीमितता भएका व्यक्तिहरूलाई साथीभाइ, परिवार, समुदायका मानिसहरूबाट अपहेलना र दुव्र्यवहार हुने गर्छ । समूहमा उनीहरूले आफ्ना विचारहरू राख्दा जिस्क्याउने र अपमान गर्ने गरिन्छ । साथीभाइले जिस्क्याउने र गिज्याउने भएकाले स्वर तथा बोलाइसम्बन्धी अपाङ्गता भएका बालबालिका विद्यालयमा एकदम कम बोल्छन् ।

**५.श्रवणदृष्टिविहीनता**

व्यक्तिको सुन्ने र देख्ने अङ्गले गर्ने कार्यमा एकैपटक वा पालैपालो सीमितता वा शून्यता आएको अवस्था श्रवणदृष्टिविहीनता हो । यस्तो अपाङ्गता जन्मजात पनि हुन सक्तछ र जन्मपश्चात् कुनै पनि उमेरमा पनि हुन सक्तछ । श्रवणदृष्टिविहीनताका कारण व्यक्तिमा विशेष गरी सूचना ग्रहण गर्न, सञ्चार गर्न र गमनशीलता तथा सिकाइ प्रव्रिmयामा आउने सीमितताहरू नितान्त पृथक हुन्छन् । यस्ता सीमितताहरूलाई भाषा विकास पूर्व र भाषा विकासपश्चात् गरी दुई अवस्थामा राखेर बुझ्न सजिलो हुन्छ । जन्मजात श्रवणदृष्टिविहीनता भएका व्यक्तिहरूमा भाषाको विकासमा सुरुवातको अवस्थादेखि नै सीमितता र चुनौतीहरूको सघनता हुन्छ । जन्मेपछि श्रवणदृष्टिविहीनता भएका व्यक्तिहरूमा एक तहको भाषाको विकास पहिले नै भइसकेको हुनाले सीमितताको गम्भीरता र प्रकृति केही कम हुन्छ । जन्मेपछि श्रवणदृष्टिविहीनता हुनेहरूमा कोही पहिले श्रवणशक्ति गुम्दै पछि दृष्टि गुमेका हुन्छन् भने कोही पहिले दृष्टि गुमेर पछि श्रवणशक्ति गुमेकाहरू पनि हुन्छन् । यस्तो प्रकारको समस्या मानिसमा सामान्यदेखि अति नै गम्भीर प्रकृतिको पनि हुने गर्छ । यस्तो सीमितता भएका व्यक्तिहरूले सञ्चारमा निकै ठुला अवरोधहरूको सामना गर्नुपर्छ ।

**६. बौद्धिक अपाङ्गता**

बौद्धिक अपाङ्गता सिकाइमा हुने ढिलाइ वा सुस्तता हो । मस्तिष्कले गर्ने काममा भएको सीमितता कारण बौद्धिक अपाङ्गता हुन जान्छ । यो जन्मजात वा जन्मपश्चात् पनि हुने गर्छ । यस्तो प्रकारको सीमितता भएको व्यक्तिमा सामान्यतया उमेरअनुसार गर्नुपर्ने व्यवहारहरू सिक्न र गर्न कठिनाइ हुन्छ । युवा अवस्थामा प्रवेश गरेको बौद्धिक अपाङ्गता भएको व्यक्तिको व्यवहार सानो बच्चाको जस्तो हुन सक्तछ । यस्तो सीमितता भएका व्यक्तिहरूलाई सामान्य कुरा गर्न र सामाजिक व्यवहारहरू सिक्न निकै लामो समय लाग्ने र सिकेको पनि एकदमै चाँडो बिर्सने हुन्छ । हाम्रो समाजमा बौद्धिक अपाङ्गता भएका व्यक्तिहरूमाथि हुने सामाजिक विभेद कहालीलाग्दो छ । उनीहरूलाई परित्याग गर्ने, बाँधेर राख्ने, थुनेर राख्ने, बेवास्ता गर्ने, शारीरिक यातनाहरू दिने गरेको पाइएको छ ।

**७. मनोसामाजिक अपाङ्गता**

मनोसामाजिक अपाङ्गता व्यक्तिको शरीरमा नदेखिएर उसको सामाजिक व्यवहारमा मात्र देखिन्छ । व्यक्तिको मन र समाजको गहिरो सम्बन्ध हुन्छ । यो सम्बन्धमा बेमेल उत्पन्न भयो भने मनोसामाजिक समस्या उत्पन्न हुन्छ । मानसिक तनाव, चिन्ता, विशिष्ट मानसिक अवस्था, तीव्र मनोसामाजिक विचलन हुनु र असामान्य सामाजिक व्यवहार देखिनु मनोसामाजिक समस्या हुन । मनोसामाजिक समस्या भएका व्यक्तिलाई व्रिmयात्मक सीमितता (functional limitations), भेदभाव र लाञ्छनाका कारणले अन्य व्यक्तिसरह प्रभावकारी ढङ्गले सामाजिक जीवनमा सहभागी हुन बाधा हुन्छ । यस्तो अवस्थालाई मनोसामाजिक अपाङ्गता भनिन्छ । मनोसामाजिक समस्या देखिएको व्यक्तिलाई समाजले पूर्वाग्रही सोच राखेर गर्ने नकारात्मक व्यवहार वा निषेध र सो व्यवहारका कारण उसलाई समाजमा कार्य सम्पादन गर्न देखिएको असहज स्थिति नै मनोसामाजिक अपाङ्गता हो । मनोसामाजिक समस्यालाई समयमा उपचार गरिएन भने जटिल र भयावह हुँदै जान्छ । समयमै उपचार भयो भने निको हुने निश्चित जस्तै हुन्छ ।

**८. हेमोफिलिया**

हेमोफिलिया रक्त सञ्चार प्रणालीसँग जोडिएको समस्या हो । यो वंशाणुगत हुने समस्या हो । हेमोफेलिया पुरुषलाई मात्र हुन्छ । महिलालाई हुँदैन । हाम्रो शरीरमा क्लटिङ फ्याक्टर भन्ने एक प्रकारको तŒव हुन्छ । यसले घाउ चोट लागेको अवस्थामा शरीरबाट निस्कने रगतलाई जम्न सहयोग गर्दछ । हेमोफिलिया भएको व्यक्तिको शरीरमा क्लटिङ फ्याक्टरको अभाव हुन्छ । यसको कारणले होमोफेलिया भएको व्यक्तिको शरीरको बाहिरी वा भित्री भागमा रक्तश्राव भयो भने रोकिँदैन र ज्यानलाई नै खतरा हुने गर्छ । आन्तरिक रक्तश्राव हुँदा नसाबाट निस्केको रगत जोर्नीमा गएर जम्ने हुन्छ । यसले गर्दा हेमोफेलिया भएको व्यक्तिलाई असाध्यै पिडा हुन्छ । हातले गर्ने काम गर्न कठिन हुनेर हिँडडुल गर्न नसकिने हुन्छ । यसले गर्दा हेमोफिलिया भएको व्यक्तिले अपाङ्गताको अवस्था व्यहोर्नुपर्दछ । हेमोफिलिया भएको व्यक्तिलाई आन्तरिक वा बाह्य रक्तश्राव हुनासाथ नजिकको अस्पतालमा लगेर क्लटिङ फ्याक्टर उपलब्ध गराउनुपर्छ ।

**९.अटिजम**

अटिजम व्यक्तिको सामाजिक व्यवहार र सञ्चारमा हुने सीमितता हो । यसलाई विकासात्मक अपाङ्गता (मभखभयिऊभलतब िमष्कबदष्ष्तिथ० को समूहमा पनि राख्ने गरिन्छ । यो जन्मजात हुने भए तापनि जन्मनेबित्तिकै यसका लक्षण देखिँदैनन् । अठारदेखि छत्तिस महिनाभित्रमा अटिजमका लक्षणहरू देखा पर्न थाल्छन् । अटिजम भएका सबै बालबालिकाले एकै प्रकारका लक्षण देखाउँदैनन् । कोही अरूलाई वास्ता नगरेर एकदम चकचक गरिरहन्छन् । कोही एक ठाउँमा बसेर केही वस्तु चलाउन थाल्यो भने निरन्तर त्यही वस्तुमा अल्मलिन्छन् । कोही भाषा सिक्न सक्ने हुन्छन् तर कुराकानी गर्न मन नपराउने हुन्छन् । केही भने भाषा पनि नसिक्ने हुन्छन् । अटिजम भएका बालबालिकाले फरक फरक व्यवहार देखाउने भए तापनि उनीहरूमा निम्नअनुसारका केही साझा व्यवहार पनि देखिन्छन् ः

* + अरूसँग घुलमिल हुन नचाहने, एक्लै बस्ने र आफ्नै तरिकाले गतिविधिहरू गर्ने
	+ भाषा सिक्न र सञ्चार गर्न नसक्ने वा सीमित मात्र सिक्ने र सीमित सञ्चार गर्ने
	+ आँखामा आँखा जुधाएर कुरा गर्न नसक्ने
	+ सामाजिक सिपहरू सिक्न वा सिकाउन कठिनाइ हुने
	+ एउटै व्यवहार दोहो¥याइरहने, शरीरको कुनै अङ्ग चलाइरहने, जस्तै हात हल्लाइरहने
	+ दैनिक जीवनका व्रिmयाकलापहरू गर्न वा पढ्न लेख्न सिकाउन विल्कुलै फरक विधि र तरिकाहरू अपनाउनुपर्ने
	+ कुनै विषयमा एकदमै जान्ने र असाधारण हुने तर कुनै विषयमा एकदमै कमजोर हुने हुन्छ । जस्तैः पियानो असाध्यै चाँडो सिक्ने र राम्रो बजाउने तर दैनिक गर्नुपर्ने सामान्य सामाजिक सिप र व्यवहार (जस्तैः अभिवादन गर्ने, स्वागत गर्ने, सरसफाइ, पारिवारिक रमाइलो, हाँसखेल) जस्ता कुराहरू भने सिक्न नसक्ने । कक्षा ७ मा पढ्ने अटिजम भएको विद्यार्थी कक्षामा गणित र विज्ञान विषयमा तहअनुसार एकदमै तेजिलो हुन सक्छ । नेपाली वा सामाजिक अध्ययनमा भने उसको सिकाइको तह कक्षा तीनसरहको हुन सक्छ ।

**१०.बहुअपाङ्गता**

एकै जनामा माथि व्याख्या गरिएका जस्ता एकभन्दा बढी अपाङ्गताका हुन गयो भने त्यस्तो अपाङ्गतालाई बहुअपाङ्गता मानिन्छ । उदाहरणका लागि शारीरिक अपाङ्गता र दृष्टिविहीनता, शारीरिक अपाङ्गता र स्वरबोलाइसम्बन्धी अपाङ्गता आदि । मस्तिष्क पक्षघातका कारण बहुअपाङ्गत हुन सक्तछ । यसबाट शारीरिक अपाङ्गता हुने निश्चित हुन्छ । शारीरिकसँगै बौद्घिक अपाङ्गता पनि हुन सक्तछ । शारीरिक र बौद्घिकसँगै दृष्टि, सुनाइ, स्वर बोलाइसम्बन्धी अपाङ्गता पनि हुन सक्तछ ।

**अध्याय दुई**

**अपाङ्गता भएका व्यक्तिहरूका लागि सिकाइ वातावरण**

हरेक बालबालिका आपसमा फरक हुन्छन् । अपाङ्गता भएका बालबालिका एक आपसमा फरक हुनु स्वाभाविक हो । उनीहरूका रुचि, सिकाइ आवश्यकताहरू, सिक्ने तरिका र सिकाइको गति समान हुँदैनन् । उनीहरूमा केही सीमितता हुन्छन् । तर बौद्घिक अपाङ्गता छैन भने हामीले परम्परागत रूपमा भन्ने जस्तो “जान्ने र नजान्ने” भन्ने बालबालिका हुँदैनन् । उनीहरू सिकाइको गति फरक हुन सक्छ । त्यसैले हरेक बालबालिकाको सीमितता, बलिया पक्ष र सिकाइ आवश्यकतालाई केलाएर सोहीअनुसार शिक्षण सिकाइ पद्धति र प्रव्रिmयाहरू तय गर्नु शिक्षकको दायित्व हो भने यसका लागि उपयुक्त वातावरण तयार गर्नु विद्यालय व्यवस्थापनको जिम्मेवारी हो । यसका लागि प्रत्येक शिक्षक र व्यवस्थापन समितिका पदाधिकारीले आफूमा “हरेक बालबालिकाले सिक्न सक्छन्” भन्ने सोचको विकास गर्नु जरुरी छ ।

सबै अवस्थाका बालबालिकालाई एउटै विद्यालयमा अनुकूल वातावरण बनाएर उनीहरूको सिकाइ आवश्यकताअनुसार सिकाउने वा सिक्ने अवसर प्रदान गर्नका लागि समावेशी शिक्षाको सिद्घान्त प्रतिपादन गरिएको हो । यहाँ सङ्क्षेपमा समावेशी शिक्षाको बारेमा चर्चा गर्नु सान्दर्भिक हुने छ ।

**२.१. समावेशी शिक्षा**

बालबालिका जे जस्तो अवस्थामा भए पनि उनीहरूलाई आफ्नो घर पायकको विद्यालय वातावरणभित्र आफूभन्दा फरक अवस्थाका बालबालिकासँग घुलमिल भएर उनीहरूको सिकाइ आवश्यकताअनुसारको शिक्षा उपलब्ध गराउने तरिका वा विधि समावेशी शिक्षा हो । सबै बालकालिकाले आफ्नो क्षमताको पूर्ण रूपमा प्रयोग गरेर सिक्न पाउने र सबै सम्भावनालाई उजागर गर्न पाउने वातावरण भएको विद्यालय समावेशी विद्यालय हुन्छ । समावेशी विद्यालयमा विभिन्न जात, जाति, धर्म, संस्कृति, रङ, लिङ्ग, आर्थिक तथा सामाजिक अवस्था र विभिन्न प्रकारका अपाङ्गता भएका बालबालिकाहरूले विभेदरहित तरिकाले लेखपढ गर्ने र सिक्ने अवसर पाउँछन् । समावेशी शिक्षाका लागि विद्यालयका नीति नियम, भौतिक वातावरण, शिक्षण सिकाइ र विद्यार्थी मूल्याङ्कनका तरिका र शिक्षकको व्यवहार आदि अपाङ्गता भएका बालबालिकामैत्री हुनुपर्दछ । नेपाल सरकारले समावेशी शिक्षाको नीति अवलम्बन गरेकाले कुनै पनि विद्यालयले यसको बिपरित कुनै खास प्रकृतिको अपाङ्गता भएका बालबालिकालाई भर्ना गर्न सकिँदैन भन्न पाइन्न । विद्यालय कम्पाउन्ड, भवन, ट्वाइलेट आदि ठाउँ सहज आवतजावत गर्न मिल्ने हुनुपर्दछ । सूचना पटी ठिक उचाइ र उज्यालो ठाउँमा राखिनुपर्दछ । ह्विल चेयर युजरका लागि माथिल्लो तलामा कक्षा राखिनु हुँदैन र कक्षामा ह्विल चेयर घुम्ने ठाउँ पनि हुनुपर्दछ । दृष्टि अपाङ्गता भएका विद्यार्थीको कक्षा पर्याप्त प्रकाश हुने कोठामा राखिनुपर्दछ । सुनाई अपाङ्गता भएका विद्यार्थी पढ्ने कक्षाकोठा बढी आबाज आउनेतिर जस्तो गाडी कुदिरहने सडकतिर राखिनु हुँदैन । शिक्षकको व्यबहार शिक्षण सिकाइको वातावरणका विषयमा भने तल चर्चा गरिएको छ ।

**२.२. समावेशी शिक्षामा अपाङ्गता भएका बालबालिकाका लागि सिकाइ वातावरण निर्माण**

समावेशी शिक्षामा शिक्षण सिकाइका विधि र प्रव्रिmया, सिकाइको लेखाजोखा तथा विद्यार्थी मूल्याङ्कन अपाङ्गता भएका बालबालिकाको अवस्था, सीमितता, गम्भीरता, सिकाइ आवश्यकताअनुसार कुनै वेला विशेष र कुनै वेला साझा प्रकृतिको हुनुपर्छ । कक्षाकोठामा कान सुन्ने र नसुन्ने विद्यार्थिलाई सिकाउने विधि फरक हुन्छ । यसै गरी आँखा देख्ने र नदेख्नेलाई सिकाउने विधि कुनै बेला फरक फरक हुन सक्छ भने कुनै बेला साझा पनि हुन सक्छ ।

हामीमा अपाङ्गता भएका बालबालिकाले लेख पढ गर्न सक्दैनन् भन्ने परम्परागत गलत सोच छ । शारीरिक, मानसिक वा इन्द्रियसम्बन्धी अवस्थाले उनीहरूमा केही सीमितताहरू हुन सक्छन तर लेखपढ गर्न नसक्ने भन्ने हुँदैन । कतिपय अपाङ्गता भएका बालबालिकाका सिक्ने तरिका र सिकाइ आवश्यकताहरू एकनाश हुँदैनन् । अन्य बालबालिकाहरूका भन्दा उनीहरूका आवश्यकताहरू केही भिन्न हुन सक्छन् । त्यसैले यहाँ विभिन्न प्रकृतिका अपाङ्गता भएका व्यक्तिहरूले कसरी सिक्न सक्छन् र उनीहरूका लागि के कस्ता विशेष व्यवस्थाहरूको जरुरी हुन्छ भन्ने चर्चा गरिएको छ ।

**१.दृष्टिसम्बन्धी अपाङ्गता भएका बाबालिकाका लागि सिकाइ वातावरण**

दृष्टिसम्बन्धी अपाङ्गता एकनासको हुँदैन । कोही पुरै नदेख्ने हुन्छन् भने कोही केही मात्रामा देख्ने हुन्छन् । पुरै नदेख्ने बालबालिकामा आँखाको प्रयोग गरेर गर्ने काममा सीमितता हुन्छ । यसको विकल्पको रूपमा उनीहरूले सुनेर, छामेर, बोलेर, स्वाद तथा गन्ध महसुस गरेर काम गर्ने र सिक्ने गर्छन् । यी दुबै प्रकारका बालबालिकालाई निम्नअनुसारले सिकाइ वातावरण विकास गरिनुपर्दछ ।

(क) जन्मँदै वा बाल्य अवस्थामा दृष्टिविहीन हुने वा पुरै आँखा नदेख्ने बालबालिकालाई संसार देख्न नपाएका कारण आफ्नो वरिपरिको वातावरणका बारेमा कुनै जानकारी हुँदैन । त्यसैले यस्ता बालबालिकालाई पढाइ लेखाइका काम गराउनुपूर्व हिँडडुलको अभ्यास र वातारणको ज्ञान तथा अवधारण विकास (अयलअभउत दगष्मिष्लन० का व्रिmयाकलाप गराउनुपर्दछ । हिँडडुलका लागि ठिक तरिकाले सेतो छडी समात्न लगाएर त्यसैको टुप्पाले अगाडिको बाटाको अवस्था थाहा पाएर हिँ्डने अभ्यास गराउनुपर्दछ । बाटाको अवस्था थाहा पाउन हरेक पाइलामा सिधा अगाडि बिच, दायाँ र बाँया पर्ने गरी छडीको टुप्पाले तीन पटक ट्याक, ट्वाक ठोकेर अगाडि बढ्नुपर्ने हुन्छ । नयाँ ठाउँमा आएको दृष्टिविहीन बालबालिकालाई देख्ने मानिसले आफूसँग घुमाएर सबै कुरा बताइदिनुपर्दछ । यसरी घुमाउँदा उनीहरूलाई हात र खुट्टाले सबै ठाउँ र वस्तु छुन र छाम्न दिनुपर्दछ । जन्मैले दृष्टिविहीन भएका बालबालिकाले कुनै पनि कुरो नदेखेकाले उनीहरूलाई सम्भव भएका सबै कुरा छुन र छाम्न दिएर त्यसको नाम भनिदिनुपर्दछ । गन्ध र स्वाद भएका वस्तु सुँघ्न र चाख्न पनि दिनुपर्दछ ।

(ख) वातावरण र वस्तुहरूको बारेमा अवधारणा बनाएपछि बिस्तारै लेखपढ गर्ने व्रmम अगाडि बढ्छ । यसका लागि ब्रेल लिपिको प्रयोग गरिन्छ । ब्रेल लिपि भनेको हातले छामेर पढ्न र लेख्न सकिने अक्षरहरू हुन् । लेख्नका लागि ब्रेल पेपरमा ब्रेल डट उतार्न स्लेट र स्टाइलस प्रयोग गरिन्छ । दृष्टिविहीन बालबालिकालाई लेख्न र पढ्न ब्रेलमा लेख्ने र पढ्ने अभ्यास गराउनुपर्दछ । पुरै नदेख्ने बालबालिकाले शिक्षकले बोलेका कुरा ब्रेल लिपिमा उतार्न सक्छन् ।

(ग) न्यून दृष्टि भएका व्यक्तिका लागि भने ब्रेल लिपि जरुरी हुन पनि सक्छ र नहुन पनि सक्छ । यस्तो सीमितता भएका व्यक्तिले सकेसम्म आफ्नो देख्ने क्षमताको प्रयोग गर्नु राम्रो हुन्छ । उनीहरूले आँखासँग मिल्दो चस्मा वा म्याग्निफाइङ ग्लासको प्रयोग गरेर वा मसिद्वारा लेखिएका अक्षरहरूलाई आँखाको नजिकमा ल्याएर पनि पढ्न सक्छन् । न्यून दृष्टि भएका कतिपय बालबालिका ठुला अक्षरहरू पढ्न सक्ने पनि हुन्छन् । कतिलाई खास रङ जस्तै कालो पृष्ठभूमिमा पहेँलो वा सेतो रङमा लेखिएका अक्षरहरू पढ्न सजिलो हुन्छ । त्यसैले यस्तो अवस्थाका बालबालिकालाई ब्रेल वा चस्मा तथा म्याग्निफाइङ ग्लासको प्रयोग वा ठुलो पारेर छापिएका अक्षरमा पढ्ने विकल्पहरू खुला राख्नुपर्छ ।

(घ) दृष्टिसम्बन्धी सीमितता भएका व्यक्तिहरूका लागि सबैभन्दा महŒवपूर्ण सिक्ने माध्यम भनेको सुनाइ हो । यसका लागि अडियो पुस्तक, अडियो सामग्री र कक्षामा दिइने विस्तृत व्याख्यासहितको लेक्चरले निकै मदत हुन्छ । प्रविधिको विकासले अहिले अडियो सामग्रीको निर्माण र उपयोगलाई निकै सहज र सस्तो बनाइदिएको छ । पुस्तकलाई ब्रेल वा अडियोमा अनुवाद गरेर दृष्टिविहीनका लागि पुस्तकहरू तयार गर्न सकिन्छ । अडियो रेकर्डिङका लागि डेजी प्रविधिको प्रयोग गर्ने गरिन्छ ।

(ङ) दृष्टिसम्बन्धी सीमितता भएका व्यक्तिहरूले सुनेर कम्प्युटर चलाउन सक्ने प्रविधि विकास भएको छ । यस्तो प्रविधिलाई स्व्रिmन रिडिङ सफ्टवेयर भनिन्छ । यस प्रविधिबाट दृष्टिविहीनले विभिन्न विद्युतीय पुस्तक, पत्रिका, लेख रचनाहरू नेपाली र अङ्ग्रेजी दुवै भाषामा राम्रोसँग पढ्न सक्छन् । उनीहरूले यस प्रविधिबाट वर्ड, एक्सल, पावरप्वाइन्ट जस्ता आधारभूत कम्प्युटरका कार्यव्रmमहरू चलाउन र त्यसबाट काम गर्न पनि सक्छन् । त्यसैले उनीहरूको सिकाइ र कामका लागि स्व्रिmन रिडिङ सफ्टवेयरसहितको कम्प्युटरबाट ठुलो सहयोग हुन्छ ।

(च) टेकटायल प्रविधिको माध्यमबाट दृष्टिविहीन बालबालिकाले नक्सा, रेखा र ज्यामितिको समेत अध्ययन गर्न सक्छन् ।

(छ) पेरिफेरियल भिजन, सेन्ट्रल भिजन, टनेल भिजन भएको न्यून दृष्टि भएका बालबालिकाका लागि कक्षाकोठामा म्याग्निफायरको प्रयोगसमेत बाट ठुला अक्षरहरूमा पढने व्यवस्था गर्नुपर्छ । उनीहरूसँग सोधेर उपयुक्त ठाउँमा बसाइ व्यवस्था गरिनुपर्दछ ।

(ज) कतिपय दृष्टिसम्बन्धी सीमितता भएका व्यक्तिहरूले अधिक छाया वा अधिक प्रकाशमा नदेख्ने हुन्छन् । यस कुरालाई ख्याल गरेर उनीहरूलाई कुन ठाउँमा बस्दा पढ्न लेख्न अनुकूल हुन्छ त्यहीअनुसार बसाइ व्यवस्थापन पनि गरिनुपर्दछ ।

**२. सुनाइसम्बन्धी अपाङ्गता भएका बाबालिकाका लागि सिकाइ वातावरण**

(क) सुनाइसम्बन्धी अपाङ्गता मूलतः दुई प्रकारको हुन्छ, कोही पुरै नसुन्ने र पुरै नवोल्ने हुन्छन् भने कोही ठुलो आवाज सुन्ने र बोल्ने हुन्छन् । पुरै नसुन्ने बहिराको सिकाइमा सञ्चारको समस्या हुन्छ । उनीहरू सञ्चारका लागि साङ्केतिक भाषाको प्रयोग गर्छन् । उनीहरूले हेरेर, छोएर, इशारा गरेर वा सङ्केतको प्रयोग गरेर सञ्चार गर्ने र सिक्ने भएकाले उनीहरूलाई यी कुराका माध्यमले सिकाइनुपर्दछ ।

(ख) नेपालमा बहिराका लागि नेपाली साङ्केतिक भाषा विकास भएको छ । बहिरा बालबालिकालाई पढाइने कक्षाहरूमा नेपाली साङ्केतिक भाषा नै प्रयोग गरिन्छ । शिक्षकले साङ्केतिक भाषा प्रयोग नगरेको अवस्थामा दोभाषेको सहयोग लिन पनि सकिन्छ । तर सबै ठाउँमा दोभासे पाउन सम्भव छैन । शिक्षकले चाहँदा साङ्केतिक भाषाको शब्दकोश प्रयोग गरेर व्रmमसः साङ्केतिक भाषका शब्द सिक्तै गरेर बहिरा बालबालिकालाई सिकाउन सक्छन् ।

(ग) सुस्त श्रवण भएर कम सुन्ने तर बोल्न सक्नेका लागि साङ्केतिक भाषा जरुरी हुन पनि सक्छ र नहुन पनि सक्छ । एकदम कम सुनाइ हुनेका लागि साङ्केतिक भाषाको विकल्पमा ठुलो स्वरमा बोलिदिने, श्रवणयन्त्र उपलब्ध गराइदिने, सम्भव भए नोट टेकरको व्यवस्था गरिदिने, बोल्ने कुरालाई कालो पाटी वा कम्प्युटरमा लेखेर देखाइदिने, क्याप्सनिङ गरेर देखाइदिने गर्नुपर्दछ । नोट टेकर भनेको सुस्त श्रवण भएका व्यक्तिसँगै बसेर कसैले बोलेको कुराको नोट बनाइदिने व्यक्ति हो भने क्याप्सनिङ भनेको कम्प्युटरको प्रयोग भएमा अरूले भनेका कुराहरूलाई सुस्तश्रवण भएका व्यक्तिले देख्ने र बुझ्ने गरी टाइप गरिदिने पद्धति हो । कतिपय सुस्त श्रवण व्यक्तिहरू साङ्केतिक भाषाको प्रयोग गर्न पनि रूचाउँछन् ।

(घ) बहिरा तथा सुस्तश्रवण बालबालिकाका लागि कक्षामा सिकाउन सम्भव भएसम्म साङ्केतिक भाषासहितको भिडियो, चित्रहरूको अधिकतम प्रयोग, हाउभाउको प्रयोग, प्रयोगात्मक अभ्यास, प्रत्यक्ष अवलोकन र सङ्केतहरूको प्रयोग गर्नु आवश्यक हुन्छ ।

**३. बौद्घिक अपाङ्गता भएका बाबालिकाका लागि सिकाइ वातावरण**

(क) बौद्धिक अपाङ्गता मस्तिष्कमा हुने कार्य सीमितताका कारण सिकाइमा हुने ढिलाइ वा सुस्तता हो । बौद्धिक अपाङ्गता जन्मजात वा जन्मपश्चात् पनि हुने गर्छ । बौद्धिक अपाङ्गता भएका बालबालिकालाई अन्य बालबालिकासरह समान गतिमा उमेरजन्य व्यवहार, गणना, दैनिक कामहरू सिक्न कठिनाइ हुन्छ तर सिक्न नसक्ने चाहिँ होइन । त्यसैल यस्तो अवस्थाका बालबालिकालाई सिकाउन अन्य बालबालिकाको भन्दा फरक र विशेष विधिहरू अपनाउनुपर्ने हुन्छ ।

(ख) बौद्धिक अपाङ्गता भएका व्यक्तिहरूलाई सिकाउन सरल चित्र, वास्तविक वस्तुहरू, भिडियो, दृश्य सामग्री उपयोगी हुन्छन् । उनीहरूको सिकाइका लागि जीवनउपयोगी सिपको अभ्यास, खेल, अवलोकन जस्ता विधि प्रयोग गर्नुपर्दछ । उनीहरूलाई अन्य बालबालिकालाई जस्तो एकैपटक वर्णमाला वा अङ्क पढाउने प्रयास असफल वा अनुपयोगी हुन सक्छ ।

(ग) बौद्धिक अपाङ्गता भएका बालबालिकाको विकासका लागि कथा, चित्रकला, सङ्गीत, नृत्य जस्ता व्रिmयाकलापहरू पनि उपयोगी हुनछन् ।

(घ) हिजो आज बजारमा बौद्धिक अपाङ्गता भएका बालबालिकाको व्यावहारिक सिप विकासका लागि श्रव्यदृश्य सामग्री र पढाइ सिप विकासका “पढ्न सजिलो” (भ्बकथ तय च्भबम ख्भचकष्यल) भन्ने चित्रात्मक, छोटा र सरल शब्द वा वाक्यहरू भएका पाठ्यसामग्री पाइन्छन् । यस्ता सामग्री प्रयोग गर्दा उनीहरूले छिटै सिक्न सक्छन् ।

(ङ) अन्य बालबालिकाहरूका लागि तयार गरिएको पाठ्याव्रmम बौद्धिक अपाङ्गता भएका बालबालिकाका लागि उपयोगी नहुन सक्छ । बौद्धिक अपाङ्गताको गम्भीरताको अवस्था एकैनासको हुँदैन । त्यसैले गम्भीरताको अवस्था हेरी व्यक्ति व्यक्तिका लागि अलग अलग पाठ्यव्रmम र पाठयोजना बनाउनुपर्ने हुन्छ । बौद्धिक अपाङ्गता भएका बालबालिकाका लागि सामाजिक सिप (अभिवादन गर्ने, समूहमा मिलेर खेल्ने, ठुलाले भनेको काम गर्ने) र दैनिक जीवनका व्रिmयाकलाप (खाने, पिउने, लुगा लगाउने, शौच गर्र्नेे, सामानहरू चिन्ने र जतन गर्ने जस्ता कुराहरू) पाठयोजनामा समावेश गराउन सकिन्छ । उनीहरूको सिकाइको लेखाजोखा गर्ने प्रक्रिया पनि अन्य बालबालिकाहरूको भन्दा फरक हुनुपर्दछ । त्यसैले बौद्धिक अपाङ्गता भएका बालबालिकालाई कक्षाकोठामा सिकाउन तालिम प्राप्त धैर्यवान् शिक्षकको आवश्यकता पर्छ । उनीहरूलाई घरपरिवारमा कसरी सिक्न सघाउने भन्ने विषयमा पनि अभिभावकहरूले तालिम लिनु राम्रो हुन्छ ।

(च) बौद्धिक अपाङ्गता भएका बालबालिकाकाले फरक पाठ्यव्रmम सिके पनि उनीहरूको लेखाइ पढाइ मूल धारकै विद्यालयमा अरू विद्यार्थीसँगै हुनु राम्रो हुन्छ । यसरी पढ्दा उनीहरू साङ्ग बालबालिकासँग घुलमिल भएर छिटो र धेरै कुरा सिक्न सक्छन् ।

(छ) समावेशी कक्षाकोठामा बौद्धिक अपाङ्गता वा सिकाइसम्बन्धी अपाङ्गता भएका बालबालिकालाई सिकाउँन छुट्टै सहयोगी शिक्षकको व्यवस्था गर्नसके उनीहरूको सिकाइ प्रभावकारी हुन्छ ।

**४. अटिजम भएका बाबालिकाका लागि सिकाइ वातावरण**

(क) अटिजम भएका बालबालिकासँग काम गर्दा उनीहरूलाई मन पर्ने खाने कुरा, बिस्कुट, चिप्स, खेलाउने कार, बल, बाजा, खेलौना आदिबाट सुरु गर्नुपर्छ । उनीहरूलाई सिकाउने शिक्षकसँग अटिजम र यसका विविधताहरूको बारेमा ज्ञान हुनुपर्छ र अटिजम भएका बालबालिकालाई कसरी सिकाउने भन्ने सिप पनि हुनुपर्छ ।

(ख) अटिजम विविधता भएको अवस्था हुनाले एउटा बालबालिकाका विशेषताहरू अर्कोसँग मिल्दैनन् । त्यसैले अटिजम भएका बालबालिकालाई सिकाउन सुरु गर्नुपहिले उनीहरूको अवस्थाको लेखाजोखा गरेर व्यक्तिगत शैक्षणिक योजना तयार गर्नुपर्छ ।

(ग) शिक्षकले अटिजम भएका बालबासलिका व्यक्तिगत विशेषता गहिरो गरी हेर्नुपर्दछ । अटिजम भएका कतिपय बालबालिका चित्रकला, सङ्गीत, खेल र कम्प्युटर प्रोग्रामिङमा निकै प्रतिभाशाली देखिएका छन् । अटिजमभित्रको एसपर्गर सिन्ड्रोम हुनेहरू कुनै खास विषयमा एकदमै असाधारण तर अन्य विषयमा असाध्यै कमजोर पनि हुन सक्छन् । त्यसैले उनीहरू जुन विषयमा असाधारण देखिन्छन त्यसैलाई सिक्ने वातावरण प्रदान गनुपर्दछ ।

(घ) अटिजम भएका बालबालिकालाई ठोस वस्तुका माध्यमले सिकाउन सजिलो हुन्छ । उनीहरूले ठोस वस्तु देखेर त्यससँग सम्बन्धित शब्दहरूको बारेमा मस्तिष्कमा चित्र तयार पार्न सक्छन् । भाव बुझाउने, अमूर्त अर्थ दिने, आलङ्कारिक वा बहु अर्थ दिने शब्दहरू उनीहरूलाई सिक्न र बुझ्न कठिनाइ हुन सक्छ । उनीहरूसँग कुरा गर्दा पनि सिधा, सरल र एउटै मात्र अर्थ लाग्ने वाक्य प्रयोग गर्नुपर्दछ । उनीहरू लामा वाक्य र एकै पटकमा धेरै कुरा बुझ्न र सम्झन पनि सक्तैनन् ।

(ङ) अटिजम भएका धेरै जसो बालबालिका दृश्यको माध्यमबाट सोच्ने गर्छन् । त्यसैले उनीहरूलाई चित्र वा भिडियोको प्रयोग गरेर सिकाउन सहज हुन्छ । चित्र उनीहरूका लागि उपयुक्त भाषा हुन सक्छन् ।

(च) उनीहरू एउटा निश्चित तालिकामा रहेर दैनिक जीवनका व्रिmयाकलापहरू गर्नमा सहज मान्छन् । तालिकामा अचानक परिवर्तन भयो र उनीहरूले अर्थ बुझेनन् भने उनीहरूलाई सम्हाल्न कठिन पनि हुन्छ ।

(छ) अटिजम भएका बालबालिकाहरूलाई अक्षर लेख्न गाह्रो हुन सक्छ । यस्तो अवस्थाकालाई कम्प्युटरको प्रयोग गरेर लेख्न अभिप्रेरित गर्न सकिन्छ ।

(ज) अटिजम भएका बालबालिकालाई ठुलो आवाज जस्तै विद्यालयको घन्टी, हर्न, कुकुरको भुकाइ आदिले आव्रmोशित र आक्रामक पनि बनाउन सक्छ । कस्तो आवाजले उनीहरूलाई मन पर्दैन भन्ने बारेमा शिक्षक सचेत हुनुपर्छ ।

(झ) अटिजम भएका बालबालिका सानो परिवर्तन पनि सहन गर्न सक्तैनन् । उदाहरणका लागि उनीहरू बसेर खाने ठाउँमा अरू कोही बसिदियो भने उनीहरू उत्तेजित भएर जे पनि गर्न सक्छन् । यस कुरामा शिक्षक र घर परिवार असाध्यै सचेत रहनुपर्दछ । यस्तो अवस्थामा उनीहरूलाई सामान्य अवस्थामा ल्याउन उनीहरूले मन पराएका खेलौना दिने, गीत सङ्गीत मन पराउने भए गीत सङ्गीत सुनाउने वा अन्य के कुरामा उनीहरूको रुचि छ त्यो उपलब्ध गरिदिनुपर्दछ ।

**५. श्रवणदृष्टिविहीन बालबालिकाका लागि सिकाइ वातावरण**

(क) कोही बालबालिकामा जन्मजात श्रवणदृष्टिविहीनता छ भने जन्मैदेखिका दृष्टिविहीनलाई जस्तै सुरुमा वरिपरिको वातावरण, विभिन्न वस्तु र दैनिक जीवनमा गरिने कामका बारेमा परिचित गराउने अभ्यास गराउनुपर्दछ । यस्तो अभ्यासलाई अवधारणा विकास ९अयलअभउत मभखभयिऊभलत० को अभ्यास भनिन्छ । तर श्रवणदृष्टिविहीन बाबालिकाकाले कान पनि नसुन्ने भएकाले अवधारण विकास गराउने काम दृष्टिविहीनलाई जस्तो हुँदैन । श्रवणदृष्टिविहीन बाबालिकाकाका लागि कुनै वस्तुको धारण दिन बारम्बार त्यो वस्तु छुन, छाम्न, सुँघ्न र चाख्न दिएर उसको हात वा शरीरको कुनै भागमा त्यो वस्तुको स्पर्श सङ्केत पनि गर्नुपर्दछ ।

(ख) अवधारणाको विकास गराउन कुनै पनि वस्तु, वातावरण वा व्रिmयाकलापका बारेमा पूर्वानुमान गराउनुपर्छ । यसका लागि पात्रो प्रणाली अर्थात् क्यालेन्डर सिस्टमको प्रयोग गर्ने गरिन्छ । यसका लागि तीनओटा बाकस लिइन्छ । पहिलो बाकसले व्रिmयाकलाप सुरु गर्ने, दोस्रो बाकसले व्रिmयाकलाप सुरु भएको र तेस्रो बाकसले व्रिmयाकलाप समाप्त भएको जनाउँछ । तर व्रिmयाकलापको समाप्ति जनाउने बाकस अरूभन्दा फरक हुनुपर्छ ।

(ग) विभिन्न काम सिकाउने व्रिmयाकलापहरू गराउँदा त्यस कामसँग सम्बन्धित वस्तुहरू छुन छाम्न दिएर ती वस्तुको स्पर्स सङ्केत गरिदिनुपर्दछ । उदाहरणका लागि खाना खाने व्रिmयाकलाप सुरु गर्नुभन्दा पहिले खानासँग सम्बन्धित थाल, चम्चा, कचौराहरू स्पर्श गराएर परिचित गराउन सकिन्छ ।

(घ) श्रवणदृष्टिविहीनलाई शिक्षा र तालिम दिनका लागि उसकोे क्षमताको सुक्ष्म मूल्याङ्कनन गरी सोहीअनुसार सिकाउने योजना निर्माण गर्नुपर्छ । यस्तो योजना समूहलाई मिल्ने वा व्यक्तिअनुसार फरक पनि हुन सक्छ । केही मात्रामा सुन्ने र केही मात्रामा देख्ने बालबालिकाको हकमा उनीहरूसँग भएको देख्ने वा सुन्ने क्षमताको सक्दो प्रयोग गरेर सिक्ने वातावरण बनाउनुपर्छ ।

(ङ) श्रवणदृष्टिविहीन बालबालिकालाई सिकाउने काम अत्यन्त जटिल भएकाले शिक्षकहरूले तालिम लिनुपर्छ । घरपरिवारमा कसरी सिकाउने भन्ने बारेमा अभिभावकले पनि तालिम लिनु आवश्यक हुन्छ ।

(च) श्रवणदृष्टिविहीन बालबालिकाले सञ्चारका लागि ब्रेल र साङ्केतिक भाषा दुबै स्पर्शको माध्यामबाट सिक्नुपर्दछ र सिक्न पनि सक्छन् । उनीहरूले यस्तो भाषा सिक्ने माध्यम भनेको ट्याकटाइल वा ह्याप्टिक सिग्नल हो । ट्याकटाइल स्पर्श सङ्केत हो यसलाई व्यक्तिको हत्केला र हातका औँलामा स्पर्श गरेर विभिन्न सङ्केतहरू निर्माण गरी सिकाइन्छ । ढाड र तिघ्रामा स्पर्श गरी सङ्केतहरू तयार गरेर सञ्चार गरिने भाषा ह्याप्टिक सिग्नल हो । यस्ता स्पर्श माध्यमका सञ्चार विधिहरूको प्रयोग गरी बिभन्न सङ्केत निर्माण गरेर तिनीलाई व्यवहारमा उतार्दै त्यसको अर्थ बालबालिकाको मस्तिष्कमा प्रवेश गराउनु निकै चुनौतीपूर्ण छ । यस्तो स्पर्श सङ्केतको प्रयोग गरेर श्रवणदृष्टिविहीन व्यक्तिहरूलाई सञ्चार गर्न सिकाउने काम नेपालमा पनि सुरु गरिएको छ ।

(छ) पछि श्रवणदृष्टिविहीन भएका बालबालिकालाई सिकाउँदा उनीहरूले पहिले सिकेका कुरामा आधारित भएर अगाडि बढाउनुपर्छ । ब्रेल सिकिसकेको दृष्टिविहीन व्यक्ति कुनै कारणवस सुन्न नसक्ने भयो र उसले ब्रेल लिपिको प्रयोगलाई निरन्तरता दिँदै बिस्तारै ट्याकटाइल र फिङ्गर ब्रेलको प्रयोग पनि सिक्नुपर्छ । यसै गरी साङ्केतिक भाषा सिकिसकेको बहिरा व्यक्ति दृष्टिविहीन भयो भने उसका लागि ब्रेल र बिस्तारै स्पर्श सङ्केत अर्थात ट्याकटाइल पनि सिक्नुपर्दछ । पहिले ब्रेल नसिकेको अवस्थाका दृष्टिविहीनलाई ब्रेलसहित स्पर्श सङ्केत पनि सँगै सिकाउनुपर्दछ ।

(ज) पहिले नै सुनाइसम्बन्धी सीमितता भएको व्यक्तिमा पछि फेरि दृष्टिसम्बन्धी समस्या पनि थपिँदै गयो भने उसलाई कक्षकोठामा सबैभन्दा अगाडि बसाउने र प्रकाशको पर्याप्त व्यवस्था मिलाउने गर्नुपर्छ । शिक्षकले बोर्डमा लेख्दा ठुलो अक्षरमा लेख्ने, कालो पाटी वा सेतो पाटीलाई झ्यालको विपरीत दिशातर्फ राख्ने र श्रवणदृष्टिविहीन व्यक्तिले सिक्न सकिरहेको छ कि छैन भन्ने विषयमा बुझ्ने प्रयास गरिनुपर्दछ ।

(झ) श्रवणदृष्टिविहीन बालबालिकालाई साथीबाट सिक्ने र सहयोग लिने वातावरण बनाइदिनुपर्दछ ।

**६. स्वर बोलाइसम्बन्धी अपाङ्गता भएका बालबालिकाका लागि सिकाइ वातावरण**

(क) स्वर बोलाइसम्बन्धी सीमितता भएका बालबालिकाहरू बोल्दा अड्किने, आवाज प्रस्ट नआउने, शब्दहरू प्रस्ट नबुझिने, भकभकाउने, अक्षर वा शब्द दोहोरिने हुन्छ । यस कुराले कक्षामा स्वर तथा बोलाइसम्बन्धी सीमितता भएका विद्यार्थीले विभिन्न प्रकारको विभेदको सामना गर्नुपरिरहेको हुन्छ । जिस्क्याउने, उनीहरूलाई धैर्यपूर्वक नसुनिदिने, बोली सुनेर झर्किने, बोल्नका लागि पर्याप्त समय नदिने गरिन्छ । यसले उनीहरूको सिकाइमा असर पर्दछ । यस कुरालाई दृष्टिगत गरी विद्यालय र शिक्षकले स्वर बोलाइसम्बन्धी अपाङ्गता भएका बालबालिाकालाई लज्जित हुन नपर्ने वातावरण बनाइदिनुपर्दछ ।

(ख) शिक्षकले स्वर बोलाइसम्बन्धी सीमितता भएका बालबालिकालाई सिकाउँदा उनीहरूलाई कक्षामा आत्मविश्वासका साथ बोल्न र आफ्न कुरा निर्धक्क अभिव्यक्त गर्न सक्ने वातावरण सिर्जना गर्नुपर्छ । साथी भाइबाट हुने विभेदहरू कम गराउन पहल गर्नुपर्छ । उनीहरूका कुराहरूलाई झर्को नमानी र धैर्यपूर्वक सुन्ने गर्नुपर्छ । उनीहरूलाई आत्मविश्वासका साथ बोल्न अभिप्रेरित गर्ने र अवसरहरू प्रदान गर्ने गर्नुपर्छ ।

(ग) स्पिच थेरापीको माध्यमबाट बालबालिकाको बोलीमा सुधार ल्याउन र अत्मविश्वासमा वृद्धि गर्न सकिन्छ । शिक्षकले सम्बन्धित विज्ञबाट ओरिन्टेसन लिएर थेरापीको अभ्यास गराउन सक्छन् ।

**७.शारीरिक अपाङ्गता भएका बालबालिकाका लागि सिकाइ वातावरण**

(क) शारीरिक अपाङ्गता भएका बालबालिकाले हिँडडुल गर्न ह्विल चियर, बैसाखी, क्यालिपर, ट्राइसाइकल, विशेष प्रकारको जुत्ता, लट्ठी आदि विभिन्न प्रकारका सहायक सामग्रीको प्रयोग गरेका हुन सक्छन् । यस्ता सामग्रीहरू प्रयोग गरेर स्वतन्त्र रूपमा हिँडडुल गर्न विद्यालयभित्रका कक्षाकोठा, शौचालय, कार्यालय, पुस्तकालय, क्यान्टिन, धारा, खेल मैदान आदि उनीहरू अनुकूल हुने गरी बनाउनुपर्छ ।

(ख) कतिपय शारीरिक अपाङ्गता भएका व्यक्तिहरूको शारीरिक अवस्थाको कारणले कक्षाकोठाभित्र राखिएका कुर्सी वा मेचहरू प्रयोग गर्न नमिल्ने हुन सक्छन् । यस्तो छ भने उनीहरूको अवस्था हेरी विशेष प्रकारका फर्निचरको व्यवस्था गर्नुपर्छ ।

(ग) शारीरिक अपाङ्गता भएका बालबालिका हातले राम्रोसँग लेख्न वा किताव वा कापीका पाना पल्टाउन नसक्ने पनि हुन्छन् । यसका लागि विद्यालयको कक्षाकोठामा उनीहरूका लागि खुट्टाले वा मुखले लेख्ने वातावरण वा उपयुक्त अनुकूलता प्रदान गर्नुपर्छ । हातले लेख्न नसक्ने वा औँलाहरूले कलम वा कापी च्याप्न समस्या हुने बालबालिकालाई कम्प्युटरको प्रयोग गरेर लेख्न वा पढ्न पाउने वातावरण पनि निर्माण गर्नुपर्ने हुन सक्छ ।

(घ) विद्यालयका विभिन्न ठाउँमा सिँढी वा खुड्किलाहरू हुन सक्छन । यस्तो ठाउँ शारीरिक अपाङ्गता भएका व्यक्तिलाई असहज र जोखिमयुक्त हुन सक्छ । यसका लागि तोकिएको मापदण्डसहितका ¥याम्पहरू निर्माण गर्नुपर्छ र यस्ता ¥याम्पहरू सुरक्षित हुनुपर्छ ।

(ङ) विद्यालयको मुख्य प्रवेश द्वार, कक्षाकोठा, शौचालय, पुस्तकालय, कार्यालय, क्यान्टिन जस्ता ठाउँहरूमा प्रवेश गर्न ढोकाहरू, ढोकाभित्र प्रवेश गरिसकेपछि उपयोग गर्ने सुविधाहरू सबै ह्विल चियर प्रयोगकर्ता, बैसाखी प्रयोगकर्तालगायत सबै प्रकारका शारीरिक अपाङ्गता भएका व्यक्ति र दृष्टिविहीन व्यक्तिहरूले सहजै विनाजोखिम प्रयोग गर्न सक्ने गरी बनाउनुपर्छ ।

(च) शौचालयको भित्रि भागहरू ह्विल चियर प्रवेश गर्न सक्ने र घुम्न सक्ने हुनुपर्छ र शौच गर्ने ठाउँ अपाङ्गतामैत्रीपूर्ण हुनुपर्छ ।

(छ) ढोकाको चुकुल, बत्तीको स्विच, समात्ने ह्यान्डल आदि शारीरिक अपाङ्गता भएका व्यक्तिहरूले प्रयोग गर्न मिल्ने गरी उपयुक्त स्थानमा राख्नुपर्छ । विद्युतीय सेन्सर प्रविधिको प्रयोग गरिएका ढोकाहरू अपाङ्गता भएका र नभएका दुवै मानिसहरूका लागि सहज हुन्छन् ।

(ज) सार्वजनिक भौतिक संरचानहरू कुन मापदण्डमा बनाउने भन्ने बारेमा निर्देशिका र मापदण्डहरू लागु गरिएको छ । तसर्थ हरेक विद्यालयले उक्त निर्देशिकाअनुसार विद्यालयको भौतिक वातावरण सुनिश्चित गर्नुपर्छ ।

(झ) स्पाइनल कर्ड इन्जुरी भएका बालबालिकाहरूका दिशापिसाव व्यवस्थापन गर्न डाइपर, क्याथेटर आदि विशेष आवश्यकताहरू हुन्छन् । विद्यालयले सम्भव भएसम्म यस्ता कुराहरू र उनीहरूका लागि सहयोगी उपलब्ध गराउने र कक्षाकोठामा बस्न र लेखपढ गर्न उपयुक्त अनुकूलता प्रदान गर्नुपर्छ ।

**८.हेमोफिलिया भएका बालबालिकाका लागि सिकाइ वातावरण**

(क) हेमोफिलिया भएका विद्यार्थीका लागि ख्याल गर्नुपर्ने मुख्य कुरा भनेको उनीहरूलाई चोटपटक लाग्न नदिने हो । शिक्षकहरू यस कुरामा चनाखो भइदिनुपर्दछ । यस्ता बालबालिकाहरूलाई कुटपिट र झगडाबाट टाढा राख्नुपर्छ । उनीहरूलाई चोटपटक लाग्नबाट बचाउन उनीहरूलाई सम्झाउने बुझाउने गर्नुपर्छ । विद्यालयमा उनीहरूले प्रयोग गर्ने फर्निचर नरम सामग्रीले बनेका हुनुपर्दछ ।

(ख) कुनै कारणले विद्यार्थीलाई आन्तरिक वा बाह्य रक्तश्राव भएमा नजिको स्वास्थ्य केन्द्र वा अस्पतालमा लैजाने प्रबन्ध मिलाउनुपर्छ ।

(ग) उनीहरूलाई कोठाभित्र धेरै शारीरिक दौडधुप नगरी खेल्न मिल्ने इनडोर खेलहरू खेल्न अभिप्रेरित गर्ने ।

(छ) हेमोफिलिया भएका विद्यार्थीका लागि पनि नियमित फिजियोथेरापी गराउनुपर्ने हुन सक्छ । यसका लागि विद्यालयय व्यवस्थापन समिति वा स्थानीय पालिकाले उपयुक्त व्यवस्था गर्नुपर्छ ।

**९.मनोसामाजिक भएका बालबालिकाका लागि सिकाइ वातावरण**

(क) मनोसामाजिक अपाङ्गता भएका बालबालिकाका लागि सुरुमा अभिभावक, विद्यालय व्यवस्थापन र शिक्षकको पहलमा विज्ञबाट उनीहरूको मनोसामाजिक अवस्थाको लेखाजोखा गरिनुपर्छ ।

(ख) विज्ञको सल्लाहअनुसार नियमित रूपमा मनोपरामर्श दिने र थप उपचारको आवश्यकता भएमा यसका लागि पहल गर्नुपर्छ ।

(ग) मनोपरामर्शबाहेक बालबालिकालाई कुनै पनि कुराले तनाव हुन दिनु हुँदैन । उनीहरूले रुचाएका शिक्षण सिकाइका व्रिmयाकलापबाट पढाइ लेखाइ गराउन सकिन्छ तर पढाइसम्बन्धी कामको अनावश्यक दवाव दिनु हुँदैन । साथीभाइ, शिक्षक र विद्यालय परिवारका कसैबाट पनि विभेद हुन नदिन विद्यालय प्रशासन सचेत हुनुपर्दछ ।

(ङ) मनोसामाजिक अपाङ्गतालाई हाम्रो समाजमा हेर्ने दृष्टिकोण ज्यादै नकारात्मक भएको हुनाले उक्त दृष्टिकोणमा नियन्त्रणका लागि विद्यालयमा समय समयमा मनोसामाजिक अपाङ्गताका विषयमा अभिमुखीकरण र सचेतनाका कार्यव्रmम आयोजना गरिनुपर्दछ । सर्वसाधारणलाई उपचारबाट मनोसामाजिक अपाङ्गता निको हुन्छ भनेर बुझाउनुपर्दछ ।

**१०.बहुअपाङ्गता भएका बालबालिकाको सिकाइ वातावरण**

(क) एउटै व्यक्तिमा माथि उल्लेख गरिए जस्ता दुई वा दुई भन्दा अपाङ्गता हुनु बहुअपाङ्गता हो । मस्तिष्क पक्षघात भएका बालबालिकामा शारीरिक अपाङ्गतासहित अन्य अपाङ्गता पनि हुन सक्तछ । यस्ता बालबालिकाको शिक्षाका लागि सुरुमा उनीहरूको अवस्थाको लेखाजोखा गरेर वैयक्तिक शैक्षणिक योजना निर्माण गरेर त्यहीअनुसार सहयोग र सिकाइका क्रियाकलाप गराइनुपर्दछ ।

(ख) उनीहरूका लागि विशेष व्यवस्था जस्तो कम्प्युटर, विशेष प्रकारको वस्ने मेच, पढ्ने टेवल, खाट, बसाइ व्यवस्थापन, समयम समयमा थेरापी र आरामका बारेमा पनि ख्याल गरिनुपर्दछ ।

 **अध्याय तीन**

**अपाङ्गता भएका बालबालिकाको शिक्षाका लागि सरोकारवालाको भूमिका**

अपाङ्गता भएका बालबालिकालाई शिक्षाको अधिकार र समान पहुँच स्थापित गर्न एक दुईओटा निकायको भूमिकाले मात्र पुग्दैन । जसरी अरू बालबालिकाहरूको विकासका लागि परिवार, समुदाय, विद्यालय र सरकार संयुक्त रूपमा लागेको छन् त्यसरी नै अपाङ्गता भएका बालबालिकाको शिक्षाका लागि पनि परिवारदेखि सरकारसमेत लाग्नुपर्छ । अपाङ्गता भएका बालबालिकाको शिक्षाका लागि यिनको भूमिका निम्नअनुसार हुन सक्तछः

**१. परिवारको भूमिका**

(क) परिवारका सदस्यहरू अपाङ्गता नभएका आफ्ना सन्तान वा सदस्यप्रति जसरी आशावादी हुने गर्छन् त्यसरी नै अपाङ्गता भएका सन्तान वा सदस्यप्रति पनि आशावादी हुनुपर्छ । यसले उनीहरूका प्रति सकारात्मक सोचको विकास गर्न सहयोग गर्छ । परिवारका सदस्यले अपाङ्गता भएको सन्तान वा सदस्यले “के गर्न सक्दैन” बाट भन्दा पनि “के गर्न सक्छ” र आफूले पनि उसका लागि “कसरी सहयोग गर्न सकिन्छ” भनेर सोच्नुपर्दछ । उनीहरूलाई हेला होइन अबसर र प्रोत्साहन दिनुपर्दछ ।

(ख) अपाङ्गता भएका र नभएका दुबै सन्तानलाई समान व्यवहार दिनुपर्छ । स्वास्थ्य, सरसफाइ, सहभागिता, पोषण, मनोरञ्जन र घरमा हुने सिकाइ प्रक्रिया आदि सबैमा समान पहुँच र अवसर प्रदान गर्नुपर्छ । परिवारमा अपाङ्गता भएका र नभएका विचमा विभेदको वातावरण विकास हुन दिनु हुँदैन ।

(ग) अभिभावक र अन्य सदस्यहरूले परिवारमा रहेको अपाङ्गता भएको सदस्यका विशिष्ट आवश्यकताहरू, बलिया पक्षहरू र सिमाहरू पहिचान गर्ने प्रयास गर्नुपर्छ । यसका बारेमा आफूले बुझ्न यस विषयमा अन्तरक्रिया, तालिम, अभिमुखीकरणहरूमा सहभागी हुनुपर्छ र प्रकाशनहरू पढ्नुपर्छ । यसका लागि अपाङ्गता अधिकारमा काम गर्ने संस्थाहरूले सहयोग गर्न सक्छन् ।

(घ) यस्ता कार्यव्रmममा सहभागी हुन नसक्ता स्रोत शिक्षक र जान्ने बुझ्नेसँग सल्लाहा लिनुपर्दछ ।

(ङ) परिवारका सदस्य वा अभिभावकले अपाङ्गता भएका आफ्ना बालबालिकालाई सरकारले के कस्ता सेवा र सुविधाहरू दिएको छ र यस्ता सेवा र सुविधाहरू प्राप्त गर्न पूरा गर्नुपर्ने प्रव्रिmयाहरूको बारेमा जानकारी राख्नुपर्छ । यस्ता सेवा सुविधाहरू लिन पहल गर्नुपर्छ । यसका लागि नजिकमा रहेका अपाङ्गता भएका व्यक्तिहरूको हक र अधिकारका लागि काम गर्ने संस्थाहरूले मदत गर्न सक्छन् ।

(च) अभिभावक र परिवारका सदस्यले अपाङ्गता भएका आफ्ना बालबालिकालाई सिक्न अभिप्रेरित गर्नुपर्दछ । उसका लागि सिक्न, दैनिक क्रियाकलापहरू गर्न र परिवारका विभिन्न गतिविधिमा सहभागी हुन सक्ने वातावरण निर्माण गर्नुपर्छ । यसमा आँगन, कोठा, सौचालय, भान्सा पहुँचयुक्त बनाउने, सहायक सामग्रीको व्यवस्था गरिदिने जस्ता कुरा पर्दछन् ।

**२. समुदायको भूमिका**

(क) समुदायमा स्वास्थ्य केन्द्र, मन्दिर, पार्क, सामाजिक संस्था, सञ्चार गृह, सडक, विद्यालय, सामुदायिक भवन, खेल मैदान, मनोरन्जन स्थल आदि विभिन्न संरचनाहरू हुन्छन् । यस्ता ठाउँहरू सबैका लागि हुन् । त्यसैले यस्ता संरचना निर्माण गर्दा विभिन्न प्रकृतिका अपाङ्गता भएका व्यक्ति, ज्येष्ठ नागरिक, महिला, बालबालिकालगायत सबैले प्रयोग गर्न सक्ने गरी निर्माण गर्नुपर्छ ।

(ख) विभिन्न सामुदायिक संस्थाहरूले समुदायमा अपाङ्गताको आधारमा गरिने विभेदका विरुद्धमा सचेतनाका अभियानहरू चलाउन छलफल, अन्तरक्रिया, घरदैलो जस्ता कार्यक्रम गर्न सक्छन् ।

(ग) स्थानीय समुदायको पहलमा स्थनीय सञ्चार माध्यमहरूले अपाङ्गता र समावेशी शिक्षाका बारेमा विभिन्न कार्यक्रमहरू निर्माण गरी प्रसारण गर्न सक्छन् ।

(घ) स्थानीय समुदायको पहलमा विभिन्न सङ्घ संस्थाहरूले अपाङ्गता भएका प्रतिभाशाली र सफल व्यक्तिहरूलाई सार्वजनिक रूपमा पुरस्कृत र सम्मानित गर्ने कार्य गर्न सक्छन् । यसले गर्दा अपाङ्गताप्रतिको गलत धारणा विस्तारै घटेर जान्छ ।

(ङ) समुदायमा सञ्चालित विद्यालयहरूलाई अपाङ्गतामैत्री बनाउन विद्यालयलाई तयार गर्ने र सघाउने काममा समुदायमा रहेका आमा समूह, किशोरी समूह, यूवा समूह, बाल क्लब, सेभिङ तथा व्रmेडिट ग्रुप आदिले मिलेर काम गर्न सक्छन् ।

(च) विद्यालय भर्ना अभियानमा समुदायका विभिन्न समूहले अपाङ्गता भएका बालबालिकालाई विद्यालयसम्म पुयाउन सक्छन् ।

(छ) समुदायमा काम गरिरहेका अपाङ्गता भएका व्यक्तिका समूह वा संस्थाहरूले समुदायमा रहेका अन्य समूहसँग मिलेर काम गर्नुपर्दछ । यसले स्रोत जुटाएर ठोस काम गर्न र सरकारी निकायलाई पनि अपाङ्गता भएका व्यक्तिका हक अधिकारका काममा प्रेरित गर्न सकिन्छ ।

**३. विद्यालयको भूमिका**

(क) सबै शिक्षकहरूलाई समावेशी शिक्षासम्बन्धी र अपाङ्गताको विषयमा अभिमुखीकरण गर्ने र सम्भव भए आधारभूत तालिम उपलब्ध गराउनुपर्छ । यसका लागि स्थानीय स्तरमा अपाङ्गतामा काम गरिरहेका संस्थाहरूले सहयोग वा सहकार्य गर्न सक्छन् ।

(ख) विद्यालय व्यवस्थापन समितिमा अपाङ्गता भएका बालबालिकाका अभिभावकहरूलाई पनि स्थान दिएर छलफलमा अर्थपूर्ण सहभागिता गराउनुपर्छ ।

(ग) विद्यालयको भौतिक वातावरण जस्तै खेल मैदान, बाटो, कक्षाकोठा, प्रवेश द्वारहरू, प्यासेजहरू, कार्यालय, शौचालय, क्यान्टिन, प्रयोगशाला, पुस्तकालयमा सबै प्रकारको अपाङ्गता भएका विद्यार्थीको सहज आवागमन हुन सक्ने बनाउनुपर्छ ।

(घ) स्रोतकक्षा, आवाश सुविधा, खानाको व्यवस्था पहुँचयुक्त र गुणस्तरीय बनाउन पहल गर्ने, आवश्यकताअनुसार अनुगमन गर्नुपर्छ ।

(ङ) स्रोत शिक्षकहरूलाई स्रोतकक्षामा रहेका बालबालिकाका सिकाइ आवश्यकतालाई पहिचान गरी गुणस्तरीय शिक्षण सिकाइ गर्न सक्ने गराउन सघन र गुणस्तरीय तालिम र अवलोकन भ्रमण गराउने र सम्भव भएको थप सेवा सुविधाहरू दिने व्इवस्था मिलाउनुपर्छ ।

(च) अपाङ्गता भएका बालबालिकाको सिकाइमा सहयोग हुने विशेष प्रकृतिका शैक्षिक सामग्रीहरू, पाठ्यसामग्री, प्रविधि आदिको व्यवस्था गर्ने र लचिलो मूल्याङ्कन प्रक्रिया र परीक्षा प्रणाली अपनाउन व्यवस्था मिलाउनुपर्छ । अपाङ्गता भएका व्यक्तिलाई सिक्न अवरोध उत्पन्न गर्ने विधिहरूको सट्टा वैकल्पिक व्यवस्थाहरू गर्नुपर्छ । सुन्ने र बोल्नेहरूका लागि “सुनाइ र बोलाइ“ भने जस्तै नसुन्ने र नबोल्नेका लागि “हेराइ र गराइ” हुन सक्छ ।

(छ) विद्यालयभित्र अपाङ्गता भएका बालबालिकामाथि हुन सक्ने विभेद, हिंसा वा दुव्र्यवहार नियन्त्रण गर्न आचारसंहिताहरू निर्माण गर्ने, अभिमुखीकरण गर्ने, यसको पालना भएको नभएको अनुगमन गर्ने गर्नुपर्छ ।

(ज) अपाङ्गता भएका र नभएका बालबालिकाहरू घुलमिल भएर सिक्ने वा खेल्ने वातावरणको विकास गर्नुपर्छ ।

(झ) अपाङ्गता भएका बालबालिकाहरूलाई खेलकुद तथा अतिरिक्त क्रियाकलापहरूमा भाग लिन अभिप्रेरित गर्नुपर्छ ।

**४. स्थानीय सरकारको भूमिका**

(क) शैक्षिक नीति, नियम, योजना र कार्यव्रmम निर्माण तथा कार्यान्वयन गर्दा सङ्घीय तहमा बनेको समावेशी शिक्षा नीति, अपाङ्गता भएका व्यक्तिको अधिकारसम्बन्धी ऐन, शिक्षा ऐन र नियमावलीमा भएका व्यवस्थाहरूलाई आधार मानेर सबै प्रकारको अपाङ्गता भएका बालबालिकाको शैक्षिक पहुँच र सिकाइ सम्बोधन हुने गरी निर्माण र कार्यन्वायन गर्ने

(ख) पालिकाको शिक्षा हेर्ने जनप्रतिनिधि र शिक्षा एकाइमा काम गर्ने कर्मचारीले अपाङ्गता र समावेशी शिक्षाको विषयमा तालिम वा अभिमुखीकरणमा सहभागी भई आवश्यक जनाकारी लिने

(ग) आफ्नो भूगोलभित्र विद्यालय, कुनै पनि सार्वजनिक तथा सामुदायिक भवन र व्यक्तिगत आवाससमेत बनाउँदा अपाङ्गता भएका बालबालिकाको पहुँच सुनिश्चित हुनेगरी बनाउन मापदण्ड निश्चित गर्ने । यसका लागि स्थानीय स्तरमा काम गरिरहेका अपाङ्गता भएका व्यक्तिका संस्था वा राष्ट्रिय अपाङ्ग महासङ्घका प्रतिनिधि वा यस विषयमा जानकारी राख्ने कुनै पनि विज्ञ व्यक्तिसँग परामर्श लिन सकिन्छ ।

(घ) विद्यालय अनुगमनका सूचकहरूमा अपाङ्गतामैत्री संरचना, विद्यालयको समावेशी शैक्षिक वातावरण, अपाङ्गतामैत्री सिकाइ विधि तथा मूल्याङ्कन प्रणाली जस्ता सूचकहरूलाई पनि समावेश गर्ने

(ङ) विद्यालयमा अवश्यकता अनुसार तालिम प्राप्त स्रोत शिक्षक÷विशेष शिक्षकको व्यवस्था गर्ने । स्थानीय पाठ्यक्रमहरूमा अपाङ्गताको सवालहरू पनि समावेश गर्ने । सहायक सामग्री, पहुँचयुक्त अवास, सहयोगी सेवा र प्रविधि व्यवस्था गर्न विद्यालयलाई सहयोग गर्ने

(च) अपाङ्गताको सवालमा हुने निर्णयहरूमा अपाङ्गता भएका व्यक्तिका संस्थाको प्रतिनिधित्व गराउने । सेवा सुविधा लिने प्रक्रियाहरू पहुँचयुक्त र सरल बनाउने

**अध्याय चार**

**अपाङ्गता भएका बाबालिकाको शिक्षाका लागि कानुन र नीति नियम**

अपाङ्गता भएका बाबालिकाहरूलाई शिक्षाको अवसर प्रदान गर्न र अन्य सरह शिक्षाको हक दिलाउन नेपालको संविधानलगायत सरकारले बनाएका विभिन्न नीति, कानुन र नियमहरूले विभिन्न व्यवस्थाहरू गरेका छन् । संविधान, नीति, कानुन र नियममा भएका व्यवस्थाहरू लागु गराउने जिम्मेवारी सङ्घीय, प्रदेश र स्थानीय तीनै तहका सरकारको हो । यसै गरी संविधानले तीनओटै तहलाई सङ्घीय कानुन र नीतिसँग नबाझिने गरी छुट्टै कानुन र नियमहरू बनाउन पाउने अधिकारहरू पनि दिएको छ । यस अध्यायमा हालसम्म नेपालमा अपाङ्गता भएका व्यक्ति र बालबालिकाको शिक्षाका लागि बनेका कानुनी र नीतिगत प्रावधानहरूको बारेमा चर्चा गरिने छ ।

**१. नेपालको संविधान**

(क) मौलिक हकअन्तर्गत धारा ३१ को शिक्षासम्बन्धी हकको उपधारा ३ मा अपाङ्गता भएका र आर्थिक रूपले विपन्न नागरिकलाई कानुनबमोजिम निःशुल्क उच्च शिक्षा पाउने हक हुने भनिएको

(ख) धारा ३१ कै उपधारा ४ दृष्टिविहीन नागरिकलाई ब्रेल लिपि तथा बहिरा र स्वर वा बोलाइसम्बन्धी अपाङ्गता भएका नागरिकलाई साङ्केतिक भाषाको माध्यमबाट कानुनबमोजिम निःशुल्क शिक्षा पाउने हक हुने भनिएको

(ग) मौलिक हकअन्तर्गत धारा ३९ को बालबालिकाको हकको उपधारा ९ मा असाहाय, अनाथ, अपाङ्गता भएका, द्वन्द्व पीडित, विस्थापित एवम् जोखिममा रहेका बालबालिकालाई राज्यबाट संरक्षण र सुविधा पाउने हक हुने भनिएको

**२. स्थानीय सरकार सञ्चालन ऐन, २०७४**

(क) परिच्छेद २ को दफा ८ को नगरपालिकाको वर्गीकरणअन्तर्गत बुँदा ख को उपमहानगरपालिका निर्धारणका आधारको १२ नं मा सार्वजनिक प्रयोगका स्थल र भवनहरू अपाङ्गतामैत्री तथा भौतिक रूपमा पहुँचयोग्य भएको हुनुपर्ने भनिएको

(ख) यसै दफाको बुँदा नं. ग को महानगरपालिका निर्धाणका आधारको ४ नं.मा सहरी परिवहनको सुविधा अपाङ्गतामैत्री सार्वजनिक सवारी सुविधा भएको हुनुपर्ने भनिएको

उल्लिखित व्यवस्थाहरू अपाङ्गता भएका बाबालिकाको शिक्षासँग प्रत्यक्ष रूपमा सम्बन्धित नभए तापनि सार्वजनिक स्थल र यातायात सेवा अपाङ्गतामैत्री हुनुपर्ने कुरा विद्यालयसँग पनि सम्बन्धित भएको हुनाले यहाँ उल्लेख गर्न उपयुक्त ठानिएको हो ।

(ग) परिच्छेद ३ को दफा ११ को गाउँपालिका तथा नगरपालिकाको काम कर्तब्य र अधिकारको बुँदा नं. ज को आधारभूत र माध्यमिक शिक्षाको १ नं. मा यी तहलाई प्रारम्भिक बालविकास तथा शिक्षा, आधारभूत शिक्षा, अभिभावक शिक्षा, अनौपचारिक शिक्षा, खुला तथा वैकल्पिक निरन्तर सिकाइ र विशेष शिक्षासम्बन्धी नीति, कानुन, मापदण्ड, योजना तर्जुमा, कार्यान्वयन, अनुगमन, मुल्याङ्कन र नियमन गर्ने अधिकार दिइएको

**३. अनिवार्य निःशुल्क शिक्षासम्बन्धी ऐन, २०७५**

(क) परिच्छेद १ को दफा २ को परिभाषामा विशेष शिक्षा भन्नाले दृष्टिविहीन, बहिरा, अटिजम, बौद्धिक अपाङ्गता, सुस्त श्रवण वा अति अशक्त शारीरिक अपाङ्गता भएका वा यस्तै प्रकृतिका अवस्थाका बालबालिकालाई छुट्टै समूहमा राखी विशेष प्रकार र निश्चित माध्यमबाट दिइने शिक्षा सम्झनुपर्छ भनिएको

(ख) परिच्छेद २ को शिक्षामा नागरिकको पहुँच र राज्यको दायित्वअन्तर्गतको ३ नं. को शिक्षा प्राप्त गर्ने अधिकारको ७ नं अधिकारमा अपाङ्गता भएका नागरिकहरूलाइ विशेष शिक्षाको माध्यमबाट समेत शिक्षा प्राप्त गर्ने अधिकार हुने छ भनिएको । यसैको ८ नं.अधिकारमा आर्थिक रूपमा विपन्न, अपाङ्गता भएका र दलित नागरिकलाई निःशुल्क उच्च शिक्षा प्राप्त गर्ने अधिकार हुने छ भनिएको

(ग) परिच्छेद ३ को अनिवार्य तथा निःशुल्क शिक्षाअन्तर्गतको ७ नं. को बालबालिका भर्ना गराउनुपर्ने प्रावधानको ४ नं. मा आर्थिक, भौगोलिक वा शारीरिक, मानसिक अवस्था वा अन्य कुनै प्रतिकूलताका कारणले बालबालिकाहरू विद्यालय जान नसक्ने भएमा तोकिएबमोजिम आवासीय विद्यालयमा अध्ययन गर्ने व्यवस्था गर्न सकिने छ भनिएको

(घ) यसैको ९. नं. को भर्ना गर्न इन्कार गर्न नहुने भन्ने प्रावधानको १ नं. मा कुनै अभिभावकले आफ्नो बालबालिकालाई आधारभूत तहसम्मको शिक्षा प्राप्त गर्न निजलाई पाइक पर्ने विद्यालयमा वा अन्य कुनै विद्यालयमा भर्ना गर्न अनुरोध गरेमा देहायका अवस्थामा बाहेक त्यस्तो विद्यालयको प्रधानाध्यापकले भर्ना गर्न इन्कार गर्नु हुँदैन भनिएको । २ नं.मा उपदफा (१) को खण्ड (क), (ख) र (ग) मा जुनसुकै कुरा लेखिएको भए तापनि अपाङ्गता वा आर्थिक रूपमा विपन्न बालबालिकालाई निजहरूकै पाइक पर्ने विद्यालयमा भर्न गर्नुपर्ने छ भनिएको

(ङ) यसैको १९. नं. को योग्य नहुने भन्ने प्रावधानअन्तर्गत १ नं. मा प्रचलित कानुनमा जुनसुकै कुरा लेखिएको भए तापनि सम्पूर्ण नागरिकले आधारभूत शिक्षा अनिवार्य रूपमा प्राप्त गर्ने वातावरण सिर्जना गर्ने प्रयोगनका लागि संवत् २०८५ साल वैशाख १ गतेपछि आधारभूत शिक्षा प्राप्त नगरेको व्यक्ति देहायको कुनै अवसर प्राप्त गर्न योग्य मानिने छैन भनिएको । तर यसैको ३ नं मा उपदफा १ मा जुनसुकै कुरा लेखिएको भए तापनि कम्जोर स्वास्थ्य वा बहुअपाङ्गता वा यस्तै अन्य कुनै जटिल कारणले शिक्षा लिन नसकेको व्यक्तिको हकमा यो उपदफा लागू हुने छैन भनिएको

(च) परिच्छेद ७ को विविध व्यवस्था को दफा ३३ मा अपाङ्गता र दलित नागरिकको विशेष व्यवस्थामा निम्नअनुसारका प्रावधान राखिएको ः

(१) दृष्टिविहीन नागरिकलाई ब्रेल लिपि र बहिरा र स्वर वा बोलाइसम्बन्धी अपाङ्गता भएका नागरिकलाई साङ्केतिक भाषाका माध्यमबाट तोकिएबमोजिम निःशुल्क शिक्षा पाउने अधिकार हुने छ ।

(२) अपाङ्गता भएका, विपन्न र दलित नागरिकलाई शिक्षा प्राप्त गर्ने सम्बन्धमा यस ऐनमा लेखिएको अधिकार अतिरिक्त प्रचलित कानुनबमोजिम थप विशेष अधिकार हुने छ ।

(३) विद्यालयबाहिर रहेका दलित, अपाङ्गता भएका र आर्थिक रूपले विपन्न बालबालिकालाई विद्यालय भर्ना गराउन र सिकाइमा निरन्तरता दिन विशेष व्यवस्था गरिने छ ।

(छ) परिच्छेद ७ कै दफा ३७ को विवरण उपलब्ध गराउनुपर्ने भन्ने प्रावधान को १ नं. मा यस ऐनको प्रयोजनका लागि प्रत्येक स्थानीय तहले आफ्नो क्षेत्रभित्र भएका मातृभाषी, दलित, अपाङ्गता भएका र आर्थिक रूपले विपन्न व्यक्तिको विवरण अध्यावधिक गरी राख्नुपर्ने भनिएको छ ।

**४. शिक्षा ऐन, २०२८**

(क) परिभाषाअन्तर्गत दफा २ मा विषय वा प्रसङ्गले अर्को अर्थ नलागेमा यस ऐनमा,

(घ१) “विशेष शिक्षा” भन्नाले दृष्टिविहीन, बहिरा, अटिजम, बौद्धिक अपाङ्गता, सुस्त श्रवण वा अति अशक्त शारीरिक अपाङ्गता भएका बालबालिकालाई छुट्टै समूहमा राखीे विशेष प्रकार र निश्चित माध्यमबाट दिइने शिक्षा सम्झनुपर्छ ।

(घ१क) “समावेशी शिक्षा” भन्नाले देहायको शिक्षा सम्झनुपर्छ ।

(१) दृष्टिविहीन, न्यून दृष्टियुक्त, बहिरा, सुस्त श्रवण, अटिजम, बौद्धिक, शारीरिक वा अन्य अपाङ्गता भएका बालबालिकालाई नियमित शैक्षिक पद्धतिको अधीनमा रही दिइने शिक्षा

(२) सामाजिक, आर्थिक वा भौगोलिक कारणले पछाडि पारिएका व्यक्तिलाई विभेदरहित वातावरणमा दिइने शिक्षा भनिएको

(ख) यस ऐनको ६(क) मा विशेष शिक्षा, समावेशी शिक्षा, अनौपचारिक शिक्षा, निरन्तर शिक्षा, दूर शिक्षा तथा खुला शिक्षा सञ्चालनसम्बन्धी निम्नअनुसारको प्रावधान रहेकोः

(१) मन्त्रालयले आवश्यक पूर्वाधारको व्यवस्था गरी कुनै सामुदायिक विद्यालयमा विशेष शिक्षा, समावेशी शिक्षा, अनौपचारिक शिक्षा, निरन्तर शिक्षा, दूर शिक्षा वा खुला शिक्षा सञ्चालनको व्यवस्था गर्न सक्ने छ ।

(२) कुनै विद्यालयले विशेष शिक्षा, समावेशी शिक्षा, अनौपचारिक शिक्षा, निरन्तर शिक्षा, दूर शिक्षा तथा खुला शिक्षा सञ्चालन गर्न चाहेमा मन्त्रालयले सो सम्बन्धमा आवश्यक जाँचबुझ गरी सो विद्यालयलाई त्यस्तो शिक्षा सञ्चालन गर्न तोकिएबमोजिम स्वीकृति दिन सक्ने छ ।

(३) दूर शिक्षा, विशेष शिक्षा र समावेशी शिक्षाको सञ्चालन साधारण शिक्षा सरह हुने छ । (आठौँ संशोधनद्वारा थप । चौथो संशोधनद्वारा संशोधित । पाँचौँ संशोधनद्वारा थप । चौथो संशोधनद्वारा झिकिएको । आठौँ संशोधनद्वारा संशोधित । आठौँ संशोधनद्वारा खारेज)

(४) उपदफा (३) मा जुनसुकै कुरा लेखिएको भएता पनि दृष्टिविहीन, न्यून दृष्टियुक्त, पूर्ण दृष्टिविहीन, बहिरा, सुस्त श्रवण, अटिजम, बौद्धिक अपाङ्गता तथा श्रवण दृष्टिविहीन भएका बालबालिकाका लागि पाठ्यक्रम, पाठ्यपुस्तक र शिक्षण सिकाइ र मूल्याङ्कन प्रणालीमा फरक व्यवस्था गर्न सकिने छ ।

(ग) शिक्षा ऐन, को ७ (क) मा परिषद्सम्बन्धी व्यवस्था को नं १ मा शिक्षासम्बन्धी नीति निर्धारण गर्ने सम्बन्धमा नेपाल सरकारलाई सल्लाह तथा सुझाव दिने कामसमेतका लागि एक राष्ट्रिय शिक्षा परिषद् रहने भनिएको छ । यसको २ नं. को परिषद्को गठनको त बुँदामा राष्ट्रिय अपाङ्ग महासङ्घको प्रतिनिधि सदस्य रहने प्रावधान छ ।

(घ) शिक्षा ऐनको दफा ११ ट. मा गाउँ शिक्षा समितिसम्बन्धी प्रावधानको १ नं. मा गाउँपालिका वा नगरपालिका क्षेत्रभित्र सञ्चालन हुने विद्यालयको व्यवस्थापन, रेखदेख र समन्वय गर्ने कामका लागि प्रत्येक गाउँपालिका वा नगरपालिकामा गाउँ शिक्षा वा नगर शिक्षा समिति रहने छ भनिएको छ । यसको गठनसम्बन्धी बुँदा नं च मा सम्बन्धित गाउँपालिका वा नगरपालिकास्थित विशेष शिक्षा, समावेशी शिक्षा वा स्रोत कक्षा सञ्चालन गर्ने विद्यालय वा अपाङ्गतासम्बन्धी शिक्षण संस्थाबाट प्रतिनिधित्व हुने गरी गाउँ शिक्षा समिति वा नगर शिक्षा समितिले मनोनीत गरेको अपाङ्गता भएको व्यक्ति एक जना सदस्य रहने प्रावधान छ ।

(ङ) शिक्षा ऐनको दफा १२. मा विद्यालय व्यवस्थापन समितिसम्बन्धी प्रावधानको २ ग मा विशेष शिक्षा सञ्चालन गर्ने विद्यालयको व्यवस्थापन समितिमा कम्तीमा पचास प्रतिशत सदस्य अपाङ्गता भएका व्यक्तिको अभिभावक र समावेशी शिक्षा वा स्रोत कक्षा सञ्चालन गर्ने विद्यालयको व्यवस्थापन समितिमा कम्तीमा एक जना अपाङ्गता भएका व्यक्ति सदस्य रहने छ भनिएको छ । यसको ५क मा उपदफा ४ मा जुनसुकै कुरा लेखिएको भए तापनि नेपाल सरकारले भवन वा जग्गा उपलब्ध गराएको वा कुनै किसिमको सहयोग दिएको वा विशेष उद्देश्यबाट सञ्चालित वा विशेष शिक्षा सञ्चालन गर्ने कुनै संस्थागत विद्यालयको विद्यालय व्यवस्थापन समितिको गठन नेपाल सरकारबाट हुन आवश्यक देखिएमा शिक्षा तथा खेलकुद मन्त्रालयले त्यसको कारण खुलाई आफैँले गर्न सक्ने छ ।

(च) शिक्षा एनको दफा १६ (घ) शुल्कसम्बन्धी व्यवस्था उल्लेख छ । यस दफा सहित शिक्षा ऐनभित्र रहेका शुल्कसम्बन्धी प्रावधान निम्नअनुसार रहेका छन्ः

(१ग) दृष्टिविहीन बालबालिकालाई ब्रेललिपि तथा बहिरा र स्वर वा बोलाइसम्बन्धी अपाङ्गता भएका बालबालिकालाई साङ्केतिक भाषाको माध्यमबाट निःशुल्क शिक्षा प्रदान गर्ने व्यवस्था गरिने छ ।

१६ञ. संस्थागत विद्यालयले छात्रवृत्ति उपलब्ध गराउनुपर्ने

(१) संस्थागत विद्यालयले विद्यालयमा भर्ना भएका कुल विद्यार्थी सङ्ख्याको कम्तीमा दश प्रतिशतमा नघट्ने गरी तोकिएबमोजिम विपन्न, अपाङ्ग, महिला, दलित वा जनजाति विद्यार्थीलाई निःशुल्क छात्रवृत्ति उपलब्ध गराउनुपर्ने छ ।

**५. अपाङ्गता भएका व्यक्तिहरूको अधिकारसम्बन्धी ऐन, २०७४**

(क) यस ऐनको दफा ८. मा अपाङ्गता भएका व्यक्तिलाई निम्नअनुसारको भेदभाव विरुद्धको अधिकार हुने भनिएको छः

(१) अपाङ्गता भएका व्यक्तिलाई अपाङ्गताको आधारमा भेदभाव वा निजलाई वैयक्तिक स्वतन्त्रताबाट बञ्चित गरिने छैन ।

स्पष्टीकरणः यस दफाको प्रयोजनका लागि “अपाङ्गताको आधारमा भेदभाव“ भन्नाले अन्य व्यक्तिसरह समान आधारमा राजनीतिक, आर्थिक, सामाजिक वा सांस्कृतिक क्षेत्रमा मानव अधिकार तथा आधारभूत स्वतन्त्रताको उपभोग वा प्रयोगमा बाधा अवरोध सिर्जना गर्ने वा अपाङ्गताका आधारमा भिन्न गराउने, बहिष्करण गर्ने वा रोक लगाउने कार्य सम्झनुपर्छ र सो शब्दले उपयुक्त अनुकूलताको अस्वीकारको विभेदलाई समेत जनाउँछ ।

(२) कसैले पनि अपाङ्गता भएका व्यक्तिलाई शैक्षिक संस्थामा भर्ना गर्दा, बैङ्क तथा वित्तीय संस्थाबाट धितो राखी वा नराखी ऋण लिँदा वा अन्य वित्तीय कारोबार गर्दा, कुनै रोजगारीका लागि छनोट गर्दा वा शुल्क लिई वा नलिई सार्वजनिक रुपमा उपलब्ध गराइएका कुनै पनि सेवा, सुविधा प्रदान गर्दा अपाङ्गताका आधारमा कुनै पनि प्रकारको भेदभाव गर्न पाइने छैन ।

(ख) दफा २०. अपाङ्गता भएका बालबालिकाका लागि निम्नअनुसारका अधिकार तोकिएका छन्ः

(१) अपाङ्गता भएका बालबालिकालाई आफ्नो मान प्रतिष्ठा सुनिश्चित गर्ने, आत्मनिर्भरता प्रवर्धन गर्ने, समाजमा सव्रिmयरूपले सहभागी हुने तथा सम्मानजनक तवरले जीवन व्यतित गर्ने अधिकार हुने छ ।

(२) अपाङ्गता भएका बालबालिकालाई समाजमा घुलमिल हुन तथा आफ्नो व्यक्तिगत विकासका लागि शिक्षा, तालिम, स्वास्थ्य स्याहार सेवा, पुनस्र्थापना सेवा, रोजगारीको तयारी तथा मनोरञ्जनका अवसर प्राप्त गर्ने अधिकार हुने छ ।

(५) नेपाल सरकारले बौद्धिक अपाङ्गता, मानसिक अपाङ्गता, अटिजम, मस्तिष्क पक्षघात वा श्रवण दृष्टिविहीन अपाङ्गता भएका बालबालिकाको सिकाइ आवश्यकतालाई सम्बोधन गर्न पाठ्यक्रम, पाठ्यपुस्तक र शिक्षण सिकाइलगायतका विषयमा उपयुक्त व्यवस्था गर्ने छ ।

(ग) परिच्छेद ५ को अपाङ्गता भएका व्यक्तिको शिक्षाको व्यवस्था अन्तर्गतको दफा २१. मा अपाङ्गता भएका व्यक्तिलाई निम्नअनुसार निःशुल्क शिक्षा उपलब्ध गराउने भनिएको छः

(१) अपाङ्गता भएका व्यक्तिलाई नेपाल सरकार वा स्थानीय तहबाट सञ्चालित वा नेपाल सरकारबाट अनुदान प्राप्त शैक्षिक संस्थाद्वारा निःशुल्क रूपमा उच्च शिक्षा उपलब्ध गराइने छ ।

(२) अपाङ्गता भएका व्यक्तिलाई नेपाल सरकारले तोकिदिएबमोजिमका शैक्षिक संस्थाद्वारा निःशुल्क रूपमा उच्च शिक्षा उपलब्ध गराउने छ ।

(३) अपाङ्गता भएका व्यक्तिलाई शैक्षिक संस्थामा भर्ना हुँदा कुनै प्रकारको शुल्क लिन पाइने छैन ।

(४) अपाङ्गता भएका व्यक्तिलाई तोकिएबमोजिमका व्यावसायिक तथा प्राविधिक शिक्षा निःशुल्क रूपमा उपलब्ध गराइने छ ।

(५) शिक्षण संस्थाले आफ्नो संस्थाको अतिरिक्त व्रिmयाकलाप, शैक्षिक सामग्रीको वितरण र पहुँचमा अपाङ्गता भएका व्यक्तिलाई भेदभाव गर्नु हुँदैन ।

(६) नेपाल सरकारले अपाङ्गता भएका व्यक्तिलाई शिक्षा हासिल गर्न सहज बनाउन उनीहरूको आवश्यकताबमोजिम ब्रेल वा वैकल्पिक लिपि, साङ्केतिक भाषा, सूचना प्रविधिको साधन र दौँतरीबाट सिक्ने जस्ता एकभन्दा बढी माध्यमबाट शिक्षा दिने व्यवस्था मिलाउनुपर्ने छ ।

(७) नेपाल सरकारले दृष्टिविहीन, बहिरा, सुस्तश्रवण, श्रवणदृष्टिविहीन अपाङ्गता भएका व्यक्तिलाई उपयुक्त भाषा, तरिका, लिपि, पाठ्यव्रmम, पाठ्यपुस्तकलगायतका पहुँचयुक्त सूचना प्रविधिको माध्यमबाट तोकिएबमोजिम शिक्षा प्रदान गर्ने व्यवस्था मिलाउन सक्ने छ ।

(८) नेपाल सरकारले विपन्नता, भौगोलिक विकटता वा अपाङ्गताको गम्भीरता समेतका आधारमा तोकिएबमोजिमका अपाङ्गता भएका व्यक्तिलाई आवास सुविधासहितको शिक्षा प्रदान गर्ने व्यवस्था मिलाउन सक्ने छ ।

(९) अपाङ्गता भएका व्यक्तिलाई उपयुक्त अनुकूलता प्रदान गरी व्यावसायिक तथा प्राविधिक शिक्षा, प्रौढ शिक्षा, व्यावहारिक शिक्षा र आजीवन सिकाइमा पहुँच प्राप्त गर्न सक्षम बनाइने छ ।

(१०) नेपाल सरकारले अपाङ्गताको वर्गीकरणका आधारमा आवश्यकता अनुसार अपाङ्गता भएका विद्यार्थीको परीक्षा तथा मूल्याङ्कन प्रणाली सम्बन्धमा छुट्टै व्यवस्था गर्ने छ ।

(११) शिक्षण संस्थाले अपाङ्गता भएका व्यक्तिको आवश्यकतालाई दृष्टिगत गरी अपाङ्गतामैत्री शैक्षिक सामग्रीको व्यवस्था गर्नुपर्नेछ ।

(१२) शिक्षण संस्थाले अपाङ्गता भएका व्यक्तिको पहुँच सुनिश्चित हुने गरी मन्त्रालयले निर्धारण गरेको मापदण्डबमोजिम विद्यालय भवन तथा अन्य भौतिक संरचनाको निर्माण गर्नुपर्ने छ ।

(१३) निजी क्षेत्रबाट सञ्चालित शैक्षिक संस्थाले नेपाल सरकारले निर्धारण गरिदिएबमोजिमको सङ्ख्यामा अपाङ्गता भएका विद्यार्थीलाई निःशुल्क अध्ययनको सुविधा उपलब्ध गराउनुपर्ने छ ।

(घ) दफा २२ मा अपाङ्गता भएका विद्यार्थीलाई निम्नअनुसारको छात्रवृत्ति तथा आर्थिक सहयोग उपलब्ध गराउने प्रावधान छः

(१) नेपाल सरकारले अपाङ्गता भएका विद्यार्थीलाई निःशुल्क नगरिएको शिक्षाका लागि तोकिएबमोजिम शैक्षिक छात्रवृत्ति उपलब्ध गराउने छ ।

 (२) नेपाल सरकारले अपाङ्गता भएका विद्यार्थीका लागि विशेष शिक्षा कार्यव्रmम सञ्चालन गरेका विद्यालयको भौतिक पूर्वाधार तथा अन्य सेवा सुविधाको विकासका लागि तोकिएबमोजिम आर्थिक सहयोग उपलब्ध गराउने छ ।

(ङ) दफा २३. मा अपाङ्गता भएका विद्यार्थीको गुणस्तरीय शिक्षामा पहुँच अभिवृद्धि गर्न निम्नअनुसारको प्रावधान राखिएको छः

(१) नेपाल सरकारले अपाङ्गता भएका विद्यार्थीको अध्ययनलाई निरन्तरता दिन तथा प्रवर्धन गर्नका लागि तोकिएबमोजिम आवश्यक व्यवस्था गर्ने छ ।

(२) नेपाल सरकारले अपाङ्गता भएका विद्यार्थीलाई अध्यापन गराउने शिक्षक तथा अपाङ्गता भएका शिक्षकका लागि विशेष तालिमको व्यवस्था गर्ने छ ।

(३) नेपाल सरकारले अपाङ्गता भएका विद्यार्थीको विद्यालय तथा सिकाइमा पहुँच सुनिश्चित गर्नका लागि विद्यालयलाई तोकिएबमोजिमका शैक्षिक सामग्री निःशुल्क उपलब्ध गराउने छ ।

**६. समावेशी शिक्षा नीति, २०७४**

**६.दूरदृष्टि**

प्रत्येक अपाङ्गता भएका व्यक्तिहरू अधिकारमा आधारित गुणस्तरीय शिक्षाको माध्यमबाट सशक्त, स्वतन्त्र र मर्यादित जीवन यापन गर्न सक्षम भएका हुने

७.उद्देश्य

अपाङ्गता भएका सबै प्रकारका व्यक्तिका लागि अधिकारमुखी अवधारणाका आधारमा गुणस्तरीय शिक्षा सुनिश्चित गरी जीवन पर्यन्त शिक्षाका माध्यमबाट सक्षम (नेतृत्व प्रदान गर्न योग्य) र प्रतिस्पर्धी नागरिक तयार गर्नु अपाङ्गता भएका नागरिकका लागि समावेशी शिक्षा नीतिको मूल उद्देश्य रहेको छ । यो मूल उद्देश्य हासिल गर्न निम्नलिखित उद्देश्यहरू तय गरिएका छन्ः

७.१ अपाङ्गता भएका बालबालिकाका लागि गुणस्तरीय शिक्षाका अवसरहरूमा समतामूलक पहुँच सुनिश्चित गर्ने

७.२ अपाङ्गता भएका नागरिकका लागि आवश्यकताअनुकूल गुणस्तरीय, जीवनोपयोगी, सिपमूलक र रोजगारमुखी शिक्षाको अवसर प्रदान गर्ने

७.३ अपाङ्गता भएका नागरिकका लागि जीवन पर्यन्त निरन्तर शिक्षाको व्यवस्था गर्ने

**८. नीति**

८.१ अपाङ्गता भएका हरेक बालबालिकाका लागि सबै तहमा क्षमता र योग्यताका आधारमा निःशुल्क शिक्षाका अवसरहरू खुला गरिने छ । (७.१)

८.२ विद्यालय, विश्वविद्यालय तथा शिक्षालयहरूमा अपाङ्गता भएका विद्यार्थीहरू भर्ना गर्दा वैज्ञानिक प्रणालीमा आधारित वस्तुगत परीक्षण गर्ने व्यवस्था गरिने छ । (७.१)

८.३ प्रारम्भिक बाल शिक्षादेखि उच्च शिक्षासम्म पाठ्यव्रmम, पाठ्यपुस्तक, सिकाइ सामग्री, सन्दर्भ सामग्रीहरू र परीक्षा तथा मूल्याङ्कन प्रणाली अपाङ्गताअनुकूल हुने गरी सुनिश्चित गरिने छ । (७.१)

८.४ अपाङ्गता भएका विद्यार्थीको सर्वाङ्गीण विकासका लागि सबै प्रकारका विद्यालय, विश्वविद्यालय तथा शिक्षालयलाई अपाङ्गतामैत्री, छात्रामैत्री, बालमैत्री र हिंसारहित सिकाइ केन्द्रका रूपमा विकास गरिने छ । (७.१)

८.५ राष्ट्रिय तथा अन्तराष्ट्रिय परिवेशअनुरूप दक्ष एवम् प्रतिस्पर्धी नागरिक तयार गर्न अपाङ्गतामैत्री प्रविधिअनुकूल पाठ्यक्रम, पाठ्यसामग्री तथा शैक्षिक सामग्रीहरू विकास गरी समावेशी र समतामूलक गुणस्तरीय शिक्षा सुनिश्चित गरिने छ । (७.२)

८.६ अपाङ्गता भएका नागरिकहरूलाई प्राविधिक शिक्षामा समान, सहज र सुगम पहुँच सुनिश्चित गरी श्रम बजारका लागि सक्षम जनशक्ति निर्माण गरिने छ । (७.२)

८.७ दिगो विकासका लागि अपाङ्गताका प्रकारअनुकूल हरित सिप (green skills) मा आधारित जीवनोपयोगी र सिपमूलक गुणस्तरीय शिक्षा उपलब्ध गराइने छ । (७.२)

८.८ पहुँचयुक्त नवीनतम सूचना प्रविधिमा आधारित अपाङ्गमैत्री शिक्षण सिकाइ कार्यलाई व्यवस्थित गरिने छ । (७.२)

८.९ विपद् व्यवस्थापनका सबै चरणमा अपाङ्गता भएका व्यक्तिहरूको सुरक्षाका लागि आवश्यक व्यवस्था गरिने छ । (७.२)

८.१० अपाङ्गता भएका नागरिकहरूको अधिकारलाई वास्तविक जीवनमा रूपान्तरण (Make the right real and functional) गर्न अपाङ्गताअनुकूलको शिक्षा सुनिश्चित गरिने छ । (७.३)

८.११ समावेशी शिक्षाका सन्दर्भमा समय सापेक्ष खोज, अध्ययन, अनुसन्धान तथा योजना तर्जुमाका लागि तथ्याङ्कीय सूचनाको आधार (Database) तयार गरी अपाङ्गता (बहुअपाङ्गता, डाउनसिन्ड्रम, मस्तिष्क पक्षघात, अटिजम, बौद्धिक अपाङ्गता, हेमोफिलिया, बहिरा तथा सुस्त श्रवण, दृष्टिविहीन, श्रवणदृष्टिविहीन, शारीरिक अपाङ्गता, स्वर बोलाइ अपाङ्गता, सिकाइसम्बन्धी अपाङ्गता) भएका नागरिकका लागि आवश्यकतामा आधारित गुणस्तरीय जीवन पर्यन्त शिक्षा सुनिश्चित गरिने छ । (७.३)

८.१२ अपाङ्गता भएका नागरिक तथा व्यक्तिको शिक्षा हासिल गर्न पाउने अधिकार सुनिश्चित गर्न तथा समावेशी शिक्षालाई समय सापेक्ष सुधार गर्न एक समावेशी शिक्षा परिषद् रहने छ । (७.३)

८.१३ अपाङ्गता भएका बालबालिका, नागरिक तथा व्यक्तिका लागि शिक्षाको अवसर सुनिश्चित गर्न आवश्यक मानव संसाधन, संरचना एवम् संयन्त्रको विकास तथा व्यवस्था गरिने छ । (७.१, ७.२ र ७.३)

**९. रणनीति**

अपाङ्गता भएका हरेक नागरिकलाई गुणस्तरीय शिक्षाको माध्यमबाट सक्षम र प्रतिस्पर्धी नागरिकका रूपमा तयार गर्नका लागि तय गरिएको समावेशी शिक्षा नीतिको प्रभावकारी कार्यान्वयन गर्न निम्नलिखित रणनीतिहरू अवलम्बन गरिने छ ः

९.१ अपाङ्गता भएका हरेक बालबालिकाको प्रतिस्पर्धात्मक क्षमता विकास हुने गरी औपचारिक, अनौपचारिक, खुला तथा दूर शिक्षा र निरन्तर सिकाइको व्यवस्था गर्ने । (८.१)

९.२ अपाङ्गता भएका बालबालिकाहरूका लागि विभिन्न निकायहरूबाट प्राप्त हुने छात्रवृत्तिलाई एकद्वार प्रणालीबाट वितरण गर्ने । (८.१)

९.३ अपाङ्गता भएका विद्यार्थीहरूलाई विद्यालय, विश्व विद्यालय तथा शिक्षालयहरूका विभिन्न तहमा भर्ना गर्दा उनीहरूको शारीरिक, मानसिक, इन्द्रियजन्य र बौद्धिक क्षमताको लेखाजोखा (functional assessment) गर्ने । (८.२)

९.४ प्रारम्भिक बाल शिक्षादेखि उच्च तहको शिक्षासम्म अपाङ्गताको आवश्यकताअनुसार पहुँचयुक्त ढाँचा (accessible format) मा बहुपाठ्यसामग्रीको व्यवस्थासहित विषय छनोटको अवसर सुनिश्चित गर्ने । (८.३)

९.५ प्रारम्भिक बाल शिक्षादेखि उच्च शिक्षासम्म अपाङ्गताको आवश्यकतामा आधारित पहुँचयुक्त ढाँचा (accessible format) मा परीक्षा तथा मूल्याङ्कन प्रणाली समायोजन गर्ने । (८.३)

९.६ सबै सार्वजनिक, सामुदायिक तथा संस्थागत रूपमा सञ्चालित शैक्षिक संस्थाहरूलाई हिंसारहित र समावेशी संस्कृति (inclusive culture) को मूल्य मान्यताअनुकूल बनाउने । (८.४)

९.७ अपाङ्गता र वातावरणबिच हुने अन्तरकृया स्वरूप व्यक्तिको सहभागितामा हुन गएको अवरोध न्यूनीकरण गर्न तथा पहुँचयुक्त वातावरण निर्माण र उपयुक्त सहायता सेवा प्रदान गरी शैक्षिक अवसरहरू सुनिश्चित गर्ने । (८.४)

९.८ श्रम बजारको माग र अपाङ्गताका विशिष्टताअनुसार विद्यालय तथा विश्व विद्यालयका प्राविधिक शिक्षामा भर्ना प्रव्रिक्रियालाई सहज बनाउने । (८.५)

९.९ पाठ्यक्रम र शैक्षिक सामग्रीहरू नवीनतम प्रविधिमा आधारित बनाई गुणस्तरीय शिक्षा सुनिश्चित गर्ने । (८.६)

९.१० अपाङ्गता भएका नागरिकहरूलाई आत्मनिर्भर बनाउन दिगो विकासका लागि हरित सिप (green skills) मा आधारित जीवनोपयोगी सिपमूलक शिक्षा र तालिमको अवसर सुनिश्चित गर्न पाठ्यव्रmम, शिक्षक तयारी र संस्थागत संरचनाको पुनरवलोकन गर्ने । (८.७)

९.११ अपाङ्गतामैत्री शिक्षण सिकाइ व्रिmयाकलाप गर्न नवीनतम सूचना प्रविधिमा आधारित दक्ष मानव स्रोत विकास गर्ने । (८.८)

९.१२ अपाङ्गता भएका व्यक्तिहरूलाई विपद् व्यवस्थापनको पूर्व तयारी, उद्धार, राहत, पुनस्र्थापना र पुननिर्माणमा प्राथमिकता दिने । (८.९)

९.१३ राष्ट्रिय स्वयम्सेवा परिचालन कार्यव्रmममा सहभागिता तथा जीवन पर्यन्त निरन्तर शिक्षा सुनिश्चित गर्न नमुना साझेदारी प्रणाली विकास गर्ने । (८.१०)

९.१४ समावेशी शिक्षासम्बन्धी खोज, अध्ययन, अनुसन्धान तथा योजना तर्जुमाका लागि एकीकृत तथ्याङ्कीय सूचना व्यवस्थापन प्रणालीको विकास गर्ने । (८.११)

९.१५ विशेष शिक्षा परिषद्को अनुदानमा सञ्चालित विद्यालयहरूलाई सामुदायिक विद्यालयसरह व्यवस्थित गर्नका लागि एकै पद्धति र प्रव्रिmया अवलम्बन गर्ने । (८.११)

९.१६ अपाङ्गता भएका व्यक्ति तथा बालबालिकाका शिक्षाका लागि नीति तथा कार्यव्रmमहरू निर्माण गरी सम्बद्ध निकायमा सिफारिस गर्न अपाङ्गता भएका व्यक्तिका लागि एक समावेशी शिक्षा परिषद् गठन गर्ने । (८.१२)

९.१७ विभिन्न सरकारी तथा गैरसरकारी निकायद्वारा अपाङ्गताको क्षेत्रमा सञ्चालन हुने कार्यव्रmमहरूमा समन्वय र सहजीकरण गर्न सङ्घीय संरचनाअनुरूप केन्द्रमा एक नीति समन्वय सीमित र प्रदेश तथा स्थानीय तहमा उपयुक्त संरचनाको व्यवस्था गर्ने । (८.१३)

**१०. कार्यनीति**

१०.१ औपचारिक शिक्षा, खुला तथा दूर शिक्षा र जीवन पर्यन्त निरन्तर शिक्षा प्रदान गर्न मौजुदा संरचनामा समावेशी सिद्धान्तका आधारमा समाहित गरिने छ । (९.१)

१०.२ मौजुदा संरचनाका अतिरिक्त आवश्यकताअनुसार वैकल्पिक ढाँचा (alternative mode) सहितको नयाँ संरचना निर्माण गरिने छ । (९.१)

१०.३ बौद्धिक अपाङ्गता, अटिजम, डाउन सिन्ड्रोम, श्रवणदृष्टिविहीनलगायतका विकासात्मक अपाङ्गता र बहुअपाङ्गता भएका बालबालिकाका लागि अध्ययन वर्ष र सिकाइका आधारमा खुला तहमा आधारित विद्यालयहरू सञ्चालनको व्यवस्था गरिने छ । (९.१)

१०.४ अपाङ्गता भएका बालबालिकाहरूका लागि अपाङ्गताको अवस्था, भौगोलिक अवस्था तथा दूरी, गरिबीको अवस्था र प्रतिभाका आधारमा छात्रवृत्ति वितरण गरिने छ । (९.२)

१०.५ अपाङ्गतासहितका सुविधाविहीन अनाथ, गरिब, पिछिडएका तथा बहिष्करणमा परी दोहोरो मार (double disadvantaged) को अवस्थामा रहेका बालबालिकाहरूका लागि प्राथमिकतामा राखी छात्रवृत्ति एवम् शैक्षिक सहुलियतका कार्यव्रmमहरू सञ्चालन गरिने छ । (९.२)

१०.६ अपाङ्गता भएका बालबालिकाहरूलाई स्थानीय निकायमार्फत छात्रवृत्ति वितरण गरिने छ र सोका लागि स्थानीय निकायहरूमा निश्चित अनुपातमा बजेट विनियोजन गर्ने व्यवस्था गरिने छ । (९.२)

१०.७ अपाङ्गता भएका नागरिकहरूको शारीरिक, मानसिक, इन्द्रियजन्य र बौद्धिक क्षमताको लेखाजोखा अपाङ्गता भएका व्यक्तिको परिचयपत्र वितरणसम्बन्धी निर्देशिका, २०६५ बमोजिम गठित परिचयपत्र सिफारिस सीमितको सिफारिसमा जिल्लास्थित महिला तथा बालबालिका कार्यालयले प्रदान गरेको परिचयपत्रको आधारमा गरिने छ । (९.३)

१०.८ अपाङ्गता भएका नागरिकहरूको कार्यगत तथा बौद्धिक क्षमता लेखाजोखा (cognitive assessment) गर्ने कार्य समेतका लागि सम्बन्धित जिल्लामा रहेका लेखाजोखा केन्द्रहरूको सुदृढीकरण एवम् पुनःसंरचना गरिने छ । (९.३)

१०.९ अपाङ्गता भएका नागरिकहरूका लागि अपाङ्गताले पार्ने प्रभावका आधारमा विषय र भाषा छनोटको अवसर प्रदान गरिने छ । (९.४)

१०.१० श्रवणदृष्टिविहीनका लागि स्पर्श सञ्चार माध्यमका पाठ्यसामग्री, बहिराका लागि साङ्केतिक भाषा, बौद्धिक अपाङ्गता, डाउन सिन्ड्रोम र अटिजम भएका व्यक्तिका लागि चित्रात्मक (visual support) र सरल पाठ्य सामग्री, दृष्टिविहीनका लागि ब्रेललिपि तथा श्रव्य पुस्तकहरू, सुस्त श्रवणका लागि नोट टेकर र न्यून दृष्टियुक्तका लागि ठुलो छापासहित डिजिटल सामग्रीको विकास गरिने छ । (९.४)

१०.११ अपाङ्गताको विशिष्ट आवश्यकताका आधारमा वैयक्तिक सिकाइ योजना तथा शिक्षण विधिहरू अपनाइने छ । (९.४)

१०.१२ अपाङ्गताअनुकूल हुने गरी वैकल्पिक मूल्याङ्कनका विविध विधिहरू अपनाइने छ । (९.५)

१०.१३ परीक्षा तथा मूल्याङ्कन पद्धतिमा अधिकतम रूपमा सूचना प्रविधिको उपयोग गरिने छ । (९.५)

१०.१४ शैक्षिक संस्थाहरूलाई हिंसारहित वातावरण र समावेशी संस्कृति (inclusive culture) को मूल्य र मान्यताबारे अभिमुखीकरण गरिने छ । (९.६)

१०.१५ समावेशी शिक्षासँग सम्बन्धित आधारभूत मानकहरू (inclusive education minimum enabling conditions) निर्धारण गरिने छ । (९.६)

१०.१६ समावेशी शिक्षाका लागि विद्यार्थी तयारी, परिवार तयारी, शिक्षक तयारी, विद्यालय तयारी एवम् समग्र शिक्षा प्रशासनको तयारीका लागि अभिमुखीकरण, प्रवोधीकरण र आवश्यक निर्देशिकाहरू निर्माण गरिने छ । (९.६)

१०.१७ अपाङ्गता भएका नागरिकका लागि शैक्षिक संस्थाभित्र रहने भौतिक संरचनाहरू (भवन, कक्षाकोठा, पुस्तकालय, खाजा घर, शौचालय, प्रयोगशाला, खेल मैदान) अपाङ्गतामैत्री एवम् अवरोधमुक्त बनाइने छ । (९.७)

१०.१८ शिक्षण संस्थाहरूमा सञ्चालन गरिने खेलकुद तथा मनोरञ्जनका व्रिmयाकलापहरूमा अपाङ्गताका प्रकृतिअनुसारको पहुँच सुनिश्चित गरिने छ । (९.७)

१०.१९ अपाङ्गता भएका व्यक्तिहरूलाई शैक्षिक व्रिmयाकलापहरूमा सहभागी हुन आवश्यक पर्ने पथप्रदर्शक, वाचक, साङ्केतिक भाषा दोभासे, नोट टेकर, क्याप्सनर (लिपि सङ्केतक) लगायतका वैयक्तिक सहयोग, सहायक प्रशिक्षक, सहायक सामग्री र उपकरण निःशुल्क उपलब्ध गराइने छ । (९.७)

१०.२० अपाङ्गता भएका नागरिकहरूका लागि प्राविधिक शिक्षामा सहज पहुँच सुनिश्चित गर्न प्राविधिक विषयका विद्यालयहरू, विश्वविद्यालयहरू र शिक्षालयहरूको क्षमता अभिवृद्धि र श्रम बजारमुखी सिप विकाससम्बन्धी कार्यव्रmमहरू निर्माण गरिने छ । (९.८)

१०.२१ मापदण्डमा आधारित गुणस्तर सुधार र न्यूनतम सिकाइको वातावरण निर्माण गरी सिकाइ सामग्रीहरूको चयन नवीनतम प्रविधिमा आधारित बनाइने छ । (९.९)

१०.२२ हरित सिप (green skills) र कुशल सिप (soft skills) मा आधारित गुणस्तरीय शिक्षा सुनिश्चित गर्न शैक्षिक अवसरहरूको विविधीकरण गरिने छ । (९.१०)

१०.२३ सूचना तथा सञ्चार प्रविधिलाई समावेशी शिक्षाको अभिन्न अङ्क बनाई अपाङ्गताअनुकूल प्रभावकारी शिक्षण सिकाइ क्रियाकलाप सञ्चालन गरिने छ । (९.११)

१०.२४ अपाङ्गता भएका नागरिकका लागि शिक्षण गर्ने सबै प्रकारका शिक्षक तथा प्रशिक्षकलाई समावेशी शिक्षासम्बन्धी स्तरयुक्त तालिम निरन्तर प्रदान गर्ने र सहयोगी कर्मचारी तथा आयाका लागि अभिमुखीकरण गरिने छ । (९.११)

१०.२५ अपाङ्गताको प्रकृतिअनुरूप सिकाइ दक्षता अभिवृद्धि गर्न आवश्यक मानव संसाधन विकासका कार्यव्रmमहरू सञ्चालन गरिने छ । (९.११)

१०.२६ साङ्केतिक भाषा, स्पर्श सञ्चार र अन्य अपाङ्गताअनुकूल सञ्चारका वैकल्पिक सञ्चारका माध्यमहरूको विकास र स्तरीकरण गरिने छ । (९.११)

१०.२७ अपाङ्गता भएका नागरिकहरूअनुकूल जीवन पर्यन्त निरन्तर शिक्षा सुनिश्चित गर्न मौजुदा शैक्षिक ढाँचाको पुनरावलोकन तथा नयाँ संरचनाको विकाससहित घुम्ती शिक्षा प्रणालीको व्यवस्था गरिने छ । (९.११)

१०.२८ विशेष शिक्षा परिषद्को अनुदानमा सञ्चालित विद्यालयहरूलाई सामुदायिक विद्यालय सरह व्यवस्थित गरी सोमा कार्यरत शिक्षक तथा कर्मचारीहरूको सेवा सुविधा र सर्तमा समसामयिक सुधार गरिने छ । (९.११)

१०.२९ शैक्षिक संस्था एवम् छात्रावासहरूलाई भूकम्प प्रतिरोधी बनाई अन्य प्रकोप समेतको जोखिम न्यूनीकरण गर्न अपाङ्गता भएका बालबालिका र सम्बन्धित शैक्षिक संस्थालाई सुरक्षा तयारीका सिप प्रदान गरिने छ । (९.१२)

१०.३० सम्भावित प्रकोपको क्षति न्यूनीकरणका लागि आवश्यक उपाय अवलम्बन गर्न तथा प्रकोपको समयमा सुरक्षित उद्दार र राहत उपलब्ध गराउन सम्बन्धित अभिभावक र स्वयंसेवकहरूलाई प्राथमिकतासहित क्षमता अभिवृद्धि गराइने छ । (९.१२)

१०.३१ विपद् पश्चात् अपाङ्गता भएका व्यक्तिहरूलाई सामान्य जीवनमा पुनस्थापित गर्न परामर्श सेवा, मनोसामाजिक सल्लाहलगायतका उपायहरू अवलम्बन गरिने छ । (९.१२)

१०.३२ विपद्पश्चात गरिने पुनस्थापना र पुननिर्माणको चरणमा बन्ने अस्थायी र स्थायी भौतिक संरचनाहरू अपाङ्गतामैत्री बनाइने छ । (९.१२)

१०.३३ सार्वजनिक क्षेत्र, निजी क्षेत्र, रोजगार प्रदायक संस्था, गैरसरकारी क्षेत्र, स्थानीय निकाय र विकास साझेदारहरूसँगको सहकार्यबाट प्राविधिक शिक्षा तथा सिपका अवसरहरू विस्तार गरिने छ । (९.१३)

१०.३४ नमुना साझेदारीको अवधारणा विकास गर्न संस्थागत सामाजिक उत्तरदायित्व (corporate social responsibility) लाई संस्थागत गरिने छ । (९.१३)

१०.३५ अपाङ्गता भएका नागरिकहरूलाई उनीहरूको सिपमा आधारित राष्ट्रिय स्वयंसेवा परिचालन कार्यक्रममा सहभागिताका अवसरहरू विस्तार गरिने छ । (९.१३)

१०.३६ अपाङ्गता भएका नागरिकहरूको अधिकारलाई वास्तविक जीवनमा रूपान्तरण गर्न (make the right real and functional) अपाङ्गताअनुकूल जीवन पर्यन्त निरन्तर शिक्षा सुनिश्चित हुने गरी तदनुकूलको सिकाइ तथा शैक्षिक ढाँचा र संरचनाको विकास गरिने छ । (९.१३)

१०.३७ समावेशी शिक्षाका सन्दर्भमा समय सापेक्ष खोज अनुसन्धान गर्नका लागि शिक्षा मन्त्रालय र अन्तर्गतका केन्द्रीय निकायहरू र जिल्ला शिक्षा कार्यालयहरूमा समावेशी अनुसन्धान एकाइ स्थापना गरी ती एकाइहरूलाई तथ्याङ्क तथा सूचनाको उपयोग गरी अनुसन्धानात्मक, जनचेतनामूलक एवम् प्रवर्धनात्मक कार्य गर्न जिम्मेवार बनाइने छ । (९.१४)

१०.३८ विशेष शिक्षा परिषद्को अनुदानबाट सञ्चालित विद्यालयहरूमा कार्यरत शिक्षक तथा कर्मचारीहरूलाई सामुदायिक विद्यालयको नियमित दरबन्दीमा रूपान्तरण गरिने छ । (९.१५)

१०.३९ अपाङ्गता भएका नागरिकका लागि शिक्षण गर्ने शिक्षकहरू र हेरचाह गर्ने आया तथा सहयोगीहरूका लागि सामुदायिक विद्यालयका शिक्षक तथा कर्मचारीसरहको पारिश्रमिकलगायतका सेवा सुविधा उपलब्ध गराइने छ । (९.१५)

१०.४० विशेष शिक्षा नीति, २०५३ बमोजिम गठित विशेष शिक्षा परिषद्लाई पुनःसंरचना गरी शिक्षामन्त्रीको अध्यक्षतामा विषयगत मन्त्रालयहरू तथा अन्य सम्बद्ध निकायहरूको समेतको प्रतिनिधित्व हुने गरी समावेशी शिक्षा परिषद् गठन गरिने छ । (९.१६)

१०.४१ समावेशी शिक्षा परिषदले अपाङ्गता भएका नागरिकका लागि विभिन्न निकायबाट सञ्चालित कार्यक्रमलाई समन्वयात्मक एवम् एकद्वार प्रणालीअन्तर्गत सञ्चालन गर्ने व्यवस्था मिलाइने छ । (९.१७)

१०.४२ यो नीति, रणनीति र कार्यनीतिको समन्वय, नियमन, कार्यान्वयन, अनुगमन तथा मूल्याङ्कनका लागि सम्बन्धित सरकारी निकाय र अपाङ्गता भएका व्यक्ति र निजका अभिभावकद्वारा सञ्चालित संस्थाहरू, गैरसरकारी संस्थाहरूका प्रतिनिधि, अपाङ्गताको शिक्षा एवम् तालिमसँग सम्बन्धित व्यक्ति, विज्ञ र निकायहरू समेत रहने गरी केन्द्रीय तहमा नीति समन्वय सीमित तथा कार्यव्रmम समन्वय सीमित र सोको समग्र कार्यान्वयनका लागि स्थानीय तथा जिल्ला तहमा कार्यक्रम कार्यान्वयन समिति गठन गरिने छ । (९.१७)

**११.संस्थागत संरचना**

हाल कायम रहेको विशेष शिक्षा परिषद्लाई पुनःसंरचना गरी शिक्षा मन्त्रीको अध्यक्षतामा विषयगत मन्त्रालयहरू तथा अन्य सम्बद्ध निकायहरूको समेतको प्रतिनिधित्व हुने गरी अपाङ्गता भएका व्यक्तिका लागि समावेशी शिक्षा परिषद् गठन गरिने छ ।

यी नीति, रणनीति र कार्यनीतिको कार्यान्वयनका लागि समन्वय तथा अनुगमन र मूल्याङ्कन गर्नका लागि शिक्षा मन्त्रालय, योजना महाशाखाका प्रमुखको संयोजकत्वमा एक नीति समन्वय सीमित, शिक्षा विभागका महानिर्देशकको संयोजकत्वमा एक कार्यव्रmम समन्वय सीमित र सोको समग्र कार्यान्वयनका लागि प्रादेशिक एवम् स्थानीय तहमा कार्यक्रम कार्यान्वयन समिति गठन हुने गरी संस्थागत संरचना निर्माण गरिने छ । उल्लिखित समितिमा सम्बन्धित सरकारी निकाय, अपाङ्गता भएका बालबालिकाको शिक्षाका लागि काम गर्ने अपाङ्गता भएका व्यक्तिले स्थापना गरेका गैरसरकारी संस्थाहरू एवम् सम्बन्धित विज्ञ तथा विशेषज्ञहरू रहने छन् । शिक्षा मन्त्रालय र अन्तर्गत रहेका विभागस्तरीय निकायहरू, स्थानीय तहका निकाय र स्वायत्त निकायहरूमा अपाङ्गता र समावेशी शिक्षा हेर्नका लागि एकाइको व्यवस्था वा सम्पर्क विन्दु (focal point) तोक्ने व्यवस्था गरिने छ । अपाङ्गता भएका व्यक्तिका लागि समावेशी शिक्षा नीति, २०७३ बमोजिमको संरचनागत व्यवस्था सम्बद्ध कानूनमा संशोधन गरी व्यवस्थित गरिने छ । यो नीति कार्यान्वयन तालिका अनुसूची १ मा राखिएको छ ।

**१२. आर्थिक पक्ष**

सरकारी स्रोत, स्थानीय निकायको स्रोत, वैदेशिक सहयोग तथा ऋण एवम् राष्ट्रिय तथा अन्तर्राष्ट्रिय गैरसरकारी संस्थाहरू तथा निजी क्षेत्र समेतको लगानी र सहयोग समग्रमा यस नीति कार्यान्वयनका आर्थिक स्रोत हुने छन् । हाल सञ्चालित कार्यव्रmमहरूलाई प्रभावकारी रूपमा कार्यान्वयन गर्नका लागि थप व्ययभार नपर्ने तर यस नीतिका आधारमा बन्ने योजना कार्यान्वयनका लागि स्थानीय तह र विकास साझेदारहरूसँग समन्वय र सहकार्यमा लगानी वृद्धि गर्न जोड दिइने छ ।

**१३.कानुनी व्यवस्था**

यस नीतिको कार्यान्वयनका लागि सम्बन्धित ऐन र नियमहरू पुनरवलोकन गरी समसामयिक सुधार र परिमार्जन गरिने छ । नेपालको संविधानअनुसार अपाङ्गता भएका व्यक्तिका लागि समावेशी शिक्षा नीति कार्यान्वयन गर्न आवश्यक निर्दे्शिका र कार्यविधिहरू जारी गरिने छ ।

**१४.अनुगमन र मूल्याङ्कन**

१४.१ यस नीतिअनुरूप सञ्चालन गरिने कार्यक्रमहरूको प्रत्येक तहमा नियमित रूपले अनुगमन र मूल्याङ्कनका लागि सरोकारवाला सङ्घसंस्थाहरूको समेत सहभागिता रहने गरी चुस्त र प्रभावकारी संयन्त्र बनाई नतिजामा आधारित अनुगमन तथा मूल्याङ्कन ढाँचा कार्यान्वयनमा ल्याइने छ ।

१४.२ शैक्षिक व्यवस्थापन सूचना प्रणालीलाई अनुगमन र मूल्याङ्कन कार्यसँग आबद्ध गरिने छ ।